BAB V RUMUSAN DAN IMPLIKASI KAJIAN 5.1 PENGENALAN Bab ini membentangkan rumusan hasil kajian yang diperolehi pada bab empat, iaitu menyentuh tentang kompetensi EQ yang perlu diberikan intervensi dalam kalangan guru-guru, pandangan pakar dan orang-orang berjaya untuk pembinaan kompetensi tersebut, kaedah yang sesuai digunakan dalam latihan EQ, profil kompetensi EQ guru- guru sebelum dan selepas latihan menggunakan modul EQ yang dibina, dan pandangan guru-guru tentang latihan EQ menggunakan modul latihan yang EQ dibina. 5.2 RUMUSAN HASIL KAJIAN Rumusan hasil kajian dilaporkan berdasarkan fasa-fasa kajian ini, iaitu dimulakan dengan ujian keperluan (need analysis) bagi menentukan kompetensi EQ yang perlu diberikan intervensi dalam kalangan guru-guru, diteruskan dengan kajian kes, iaitu temu bual individu dan temu bual berkumpulan untuk melihat pandangan pakar dan orang-orang berjaya dalam pembinaan kompetensi EQ tersebut. Dalam fasa kajian kes juga, dilaporkan hasil analisis dokumen untuk menentukan kaedah yang sesuai digunakan dalam latihan EQ terhadap guru-guru yang terlibat dalam kajian ini. Selanjutnya diikuti dengan proses pembinaan modul, pengujian modul dan melihat pandangan subjek tentang latihan menggunakan modul yang dibina. Daripada analisis keperluan yang dilakukan, dapatan kajian menunjukkan terdapat 11 kompetensi EQ yang perlu diberikan perhatian untuk diberikan intervensterhadap sub domain kesedaran kendiri (kesedaran emosi, penilaian kendiri yang tepat, 203
keyakinan diri dan niat). Dua sub domain regulasi kendiri (kawalan kendiri dan kebolehpercayaan). Satu sub domain motivasi kendiri iaitu dorongan pencapaian. Dua sub domain empati (membantu orang lain dan mengembangkan potensi orang lain). Dua sub domain kemahiran sosial iaitu mempengaruhi orang lain dan pengurusan konflik. Secara keseluruhan 11 sub domain berkenaan memperolehi skor antara 60.00 sehingga 79.89. Menurut Noriah (2008) skor sebegini sememangnya sudah boleh dianggap baik, memandangkan individu ataupun kumpulan yang memperolehinya telahpun memiliki kompetensi berkenaan. Bagaimanapun kompetensi ini masih belum konsisten dalam amalan individu dan kumpulan tersebut. Menurut beliau akan menjadi lebih baik apabila kompetensi ini dapat dipertingkatkan, sehingga lebih membantu dalam mengembangkan potensi individu terbabit. Pandangan pakar dan orang-orang berjaya untuk pembinaan kompetensi tersebut, didapati wujud kaedah-kaedah tertentu yang dikongsikan oleh subjek untuk meningkatkan masing-masing kompetensi itu. Pertama adalah empat subdomain yang terdapat dalam domain kesedaran kendiri (kesedaran emosi, penilaian kendiri yang tepat, kayakinan diri dan niat). Untuk pembinaan kesedaran emosi dapatan kajian menunjukkan terdapat lima kaedah yang dikongsikan iaitu dengan cara memperbaiki diri sendiri, merefleksi pengalaman-pengalaman hidup yang pernah dilalui, berusaha secara berterusan, berfikir sebelum bertindak dan kembali kepada akidah ataupun keyakinan masing-masing. Memperbaiki diri sendiri di sini merujuk kepada kemahuan seseorang untuk sentiasa memperbaiki dirinya, sentiasa bekerja keras dan proaktif dalam kehidupan. Merefleksi pengalaman lepas pula merujuk kepada kemampuan seseorang untuk menjadikan pengalaman yang pernah dilalui sebagai panduan untuk memuhasabah diri sendiri. Usaha berterusan pula menggambarkan tentang konsistensi seseorang dalam berusaha. Sedangkan berfikir sebelum bertindak menunjukkan ketelitian seseorang dalam melakukan sesuatu tindakan. Dengan perkataan lain individu sebegini sentiasa bertanya kepada hati nurani sebelum mengambil sesatu tindakan. Manakala akidah dan keyakinan pula menunjukkan timbulnya kesedaran kerana yakin dengan keberadaan Yang Maha Tinggi dalam kehidupanya. Untuk pembinaan penilaian kendiri yang tepat, dapatan kajian menunjukkan terdapat empat kaedah yang dikongsikan oleh subjek iaitu dengan cara menyedari 204
peranan diri sendiri dalam satu-satu keadaan. Memberikan ruang kepada orang lain untuk memberikan penilaian tentang diri kita. Selanjutnya dengan cara merefleksi kesilapan yang pernah dilakukan, dan terakhir sekali dengan cara berusaha dengan maksimum dan konsisten, iaitu memberikan tumpuan sepenuhnya terhadap sesuatu tangungjawab yang diamanahkan kepada kita. Untuk keyakinan diri pula, subjek kajian juga menyatakan empat perkara yang sentiasa mereka lakukan untuk pembinaan keyakinan diri mereka, iaitu sentiasa berfikir positif, persediaan yang sempurna apabila melakukan sesuatu, mesti ada kemahiran yang kukuh tentang sesuatu pekerjaan yang hendak dilakukan dan setiasa berdoa kepada Yang Maha Kuasa agar diberikan keyakinan diri dalam melakukan sesuatu pekerjaan yang diamanahkan. Sedangkan untuk pembinaan niat pula, dapatan kajian menunjukkan tiga perkara penting yang dikongsikan oleh subjek, iaitu sentiasa melihat tugasan sebagai satu amanah dan ibadah daripada Yang Maha Kuasa, sentiasa membersihkan diri daripada unsur-unsur yang tidak baik ataupun menyandarkan sesuatu perkara yang dilakukan kepada Yang Maha Kuasa, dan sentiasa meluruskan niat sebelum memulakan sesuatu tugasan yang diberikan. Kedua adalah dua subdomain regulasi kendiri (kawalan kendiri dan kebolehpercayaan). Untuk pembinaan kawalan kendiri hasil kajian menunjukkan terdapat empat perkara penting yang dikongsikan oleh subjek kajian iaitu melihat orang lain daripada pespektif diri mereka, sentiasa berfikir secara rasional, sentiasa bersabar dan bertenang dalam menyikapi sesuatu perkara dan keyakinan terhadap agama. Manakala untuk pembinaan kebolehpercayaan pula didapati dua perkara penting yang dikongsikan oleh subjek kajian iaitu sentiasa melakukan sesuatu mengikut yang benar dan sentiasa bersikap jujur dalam melakukan pekerjaan yang diberikan. Ketiga, adalah satu subdomain motivasi kendiri iaitu dorongan pencapaian. Dalam pembinaan dorongan pencapaian ini terdapat lapan kaedah yang dikongsikan oleh subjek kajian iaitu melihat cabaran sebagai peluang untuk berjaya, perancangan yang baik, disiplin dan istiqamah dalam melakukan pekerjaan, berusaha secara maksimum, belajar daripada keberhasilan orang lain, belajar daripada kegagalan diri 205
206 sendiri, matlamat mesti jelas dan sentiasa melihat kejayaan itu sebagai satu amanah daripada Yang Maha Kuasa yang perlu direbut oleh individu. Keempat adalah dua subdomain empati (memahamai orang lain dan mengembangkan potensi orang lain). Subjek kajian menyatakan bahawa terdapat tiga perkara yang menyebabkan diri mereka sentiasa peka dengan keadaan orang lain, perkara-perkara tersebut adalah sentiasa mengambil berat tentang keadaan yang dirasakan oleh orang lain, mahu bertolak ansur dan merendahkan ego apabila berhadapan dengan orang lain, dan bersikap fleksibel ataupun mahu menerima orang lain dalam pelbagai keadaan. Sedangkan untuk mengembangkan potensi orang lain pula, dapatan kajian menunjukkan tiga perkara penting yang dikongsikan oleh subjek kajian iaitu sentiasa memberikan sokongan dan galakan kepada orang lain, memberikan peluang kepada orang lain untuk meneroka dan mengembangkan diri mereka serta memberikan kesedaran kepada orang lain berkenaan agar mereka dapat melihat dirinya dengan lebih positif dan boleh berjaya sama seperti orang lain. Kelima adalah dua subdomain kemahiran sosial (mempengaruhi orang lain dan pengurusan konflik). Untuk mempengaruhi orang lain, hasil kajian mendapati tiga perkara penting yang perlu diperhatikan oleh seseorang iaitu sentiasa membuat orang lain senang terhadap diri kita (make them happy), membina rasa kebersamaan ataupun merapatkan jurang antara diri sendiri dengan orang lain, dan sentiasa memberikan idea beserta sokongan yang kukuh apabila berhadapan dengan orang lain. Terakhir adalah pembinaan cara pengurusan konflik, subjek kajian menyatakan terdapat empat perkara penting yang perlu diperhatikan dalam pengurusan konflik, iaitu mengumpulkan maklumat terlebih dahulu daripada individu ataupun kumpulan yang berkonflik, tidak memihak dalam membantu menyelesaikan konflik tersebut, kembali kepada Agama, dan menunjukkan matlamat dalam organisasi apabila yang berkonflik itu adalah individu-individu dalam satu pasukan. 5.3 PERBINCANGAN HASIL KAJIAN Untuk lebih menarik, perbincangan kajian ini dibuat mengikut sususan objektif dan persoalan kajian, iaitu (i) kompetensi EQ yang perlu diberikan intervensi dalam
kalangan guru-guru, (ii) pandangan pakar dan orang-orang berjaya untuk pembinaan kompetensi EQ, (iii) kaedah yang sesuai digunakan dalam latihan EQ, (iv) profil kopetensi EQ guru-guru sebelum dan selepas latihan menggunakan modul EQ yang dibina, dan (v) pandangan guru-guru tentang latihan EQ menggunakan modul latihan EQ yang dibina. Masing-masing dapatan dibincangkan dan disokong dengan pelbagai teori dan hasil kajian-kajian lepas yang dilakukan oleh pengkaji-pengkaji sebelumnya. 5.3.1 Kompetensi Asas EQ Yang Perlu Diberikan Intervensi dalam Kalangan Guru-Guru Untuk mendapatkan gambaran tentang kompetensi EQ yang perlu diberikan intervensi dalam kalangan guru-guru yang terlibat dalam kajian ini, analisis keperluan telah dilakukan terlebih dahulu. Analisis keperluan ini sangat penting dilakukan bagi mendapatkan gambaran tentang kesesuaian modul yang dibangunkan, dan seterusnya digunakan dalam latihan untuk membantu meningkatkan kompetensi EQ yang telah dikenal pasti. Guru merupakan profesyen yang sangat mulia iaitu berperanan untuk memanusiakan manusia. Untuk memanusiakan manusia, guru perlu memiliki ciri-ciri tersendiri yang mungkin tidak sama dengan profesyen lain. Pertama, guru perlu mengusai ilmu dalam bidang kepakaranya dengan cemerlang. Kedua, guru perlu menguasai ilmu dan kemahiran mengenai kaedah yang boleh membuat suasana pengajaran yang lebih berkesan (McNergney dan Herbert 1998; Mohd. Sani 2002; Kamarul Azmi & Ab. Halim 2008). Justeru, ciri kedua ini mengisyaratkan bahawa untuk menjadi seorang guru yang berkesan, guru perlu kepada ilmu-ilmu kejiwaan ataupun lebih dikenal dengan ilmu psikologi, agar tugas memanusiakan manusia dapat dilaksanakan dengan lebih berkesan. Memandangan perubahan tingkah laku manusia (pelajar) menunjukkan paten yang berbeza mengikut perkembangan zaman, maka individu yang memilih profesion sebagai seorang pendidik sepatutnya sentiasa mengikuti perkembangan ilmu psikologi tersebut, agar peranan mereka dalam memanusiakan manusia tidak terjejas akibat kekurang fahaman mereka dalam memahami pelajar-pelajar mereka. 207
Falsafah Pendidikan Negara (FPN) mempunyai ciri-ciri yang lengkap ke arah itu. Menurut FPN guru berkesan adalah guru yang sentiasa berupaya membina keunggulan sahsiah pelajarnya dan keunggulan suasana pengajaran dan pembelajaran. Justeru, guru tidak hanya mementingkan pencapaian akademik pelajar, tetapi mereka perlu mengambil berat terhadap keseimbangan antara pengisian penghayatan Agama dan moral dengan penguasaan kemahiran dalam bidang yang mereka ajarkan (Tajul Arifin & Nor 'Aini Dan 2002; Kamarul Azmi & Ab. Halim 2008). Pengetahuan yang diperolehi oleh pelajar, sepatutnya dapat direfleksikan dalam kehidupan seharian mereka dalam bentuk akhlak yang baik, sama ada dengan Sang Penciptanya mahupun dengan persekitaranya. Dengan perkataan lain, semakin banyak ilmu yang diperolehi oleh seseorang, sepatutnya lebih mendekatkan dirinya kepada penciptanya, dan lebih mengenal tujuan hidup mereka di dunia ini. Guru profesional sentiasa bersedia untuk meningkatkan kualiti dan prestasi diri menerusi latihan-latihan profesionalisme perguruan (Tajul Arifin & Nor 'Aini Dan 2002; Rohaty 2002; Mohd. Sani, Izham & Jainabee 2008). Justeru, guru yang sentiasa berpijak pada landasan FPN, mereka tidak mudah menggelabah dalam menghadapi perubahan tingkah laku pelajar seperti yang digambarkan sebelum ini. Matlamat FPN adalah ingin melahirkan insan yang seimbang dari segi Jasmani, Emosi, Rohani dan Intelek. Untuk melahirkan insan seimbang tersebut, tentunya perlu dipersiapkan guru-guru yang boleh membimbing ke arah itu. Peranan guru tidak hanya memindahkan ilmu pengetahuan kepada pelajar sehingga memperolehi pencapaian akademik yang cemerlang, tetapi guru juga bertanggungjawab membimbing pelajar supaya dapat hidup seimbang seperti dicita-citakan FPN tersebut. Justeru, pembinaan guru secara seimbang perlu dilakukan terlebih dahulu untuk mewujudkan cita-cita mulia FPN berkenaan. Rohaty (2002) menggariskan beberapa ciri personaliti yang perlu dimiliki oleh seorang guru untuk membantu mereka mewujudkan cita-cita tersebut, seperti guru mestilah bersikap mesra, boleh humor, memiliki sifat empati, suka belajar, amanah, bertanggungjawab dan mempertahankan etika profesinya. Wan Mohd Zahid (1993) menyatakan terdapat 8 ciri penting yang perlu dipenuhi oleh guru bagi membantu menjayakan FPN, iaitu peranan guru dalam menjayakan perpaduan rakyat, gaya pengurusan dan kepimpinan yang berkesan, 208
perkhidmatan penyayang, empowerment, sistem pengesanan, budaya ilmu, sekolah penyayang dan budaya kecemerlangan. Bila dikaitkan dengan kajian-kajian psikologi (Ary Ginanjar 2005; Goleman 1995,1999; Skovholt & D'rozario 2000; Mohd Najib 2000; Noriah et al. 2001; Noriah, Syed Najmuddin & Syafrimen 2003; Noriah & Siti Rahayah 2003; Zuria & Noriah 2003, Noriah et al. 2004; Syafrimen 2004; Syed Najmuddin 2005 & Zurinah 2007; Wan Ashibah 2004) menunjukkan kemahiran guru dalam aspek psikologi, seperti kemahiran EQ perlu dipertingkatkan, bagi memperkukuhkan ciri-ciri tersebut. Kemahiran EQ dimaksudkan adalah seperti kesedaran kendiri, regulasi kendiri, motivasi kendiri, empati dan kemahiran sosial. Sebagai contoh untuk mewujudkan perpaduan serta pengurusan dan kepimpinan yang berkesan guru-guru perlu kepada kesedaran kendiri dan kemahiran sosial yang tinggi, untuk perkhidmatan penyayang guru-guru perlu kepada empati yang tinggi, dan untuk sekolah penyayang dan budaya cemerlang guru-guru perlu memiliki sifat empati dan motivasi kendiri yang tinggi. Menurut Dadang Hawari (2003) pendidik yang memiliki EQ yang tinggi mampu mengendalikan diri dengan baik, sabar dalam mendidik, tekun, tidak mudah bertindak secara agresif apatah lagi sampai mencederakan pelajar, serta sentiasa berfikiran positif dalam menjalankan tugas pendidikan. Menurut beliau untuk memperolehi EQ yang tinggi individu sepatutnya telah didedahkan semenjak daripada awal lagi, cara yang paling sederhana adalah melalui contoh teladan yang ditunjukkan oleh ibubapa. Ketika memasuki alam persekolahan, murid dan pelajar banyak menghabiskan masa mereka di sekolah, untuk itu guru-guru sepatutnya tidak hanya memindahkan ilmu pengetahuan tetapi juga dapat memberikan contoh teladan yang baik kepada murid-murid dan pelajar-pelajar mereka (Kamarul Azmi & Ab. Halim 2008; Tajul Ariffin & Nor'Aini Dan 2002). Justeru, guru yang memiliki EQ tinggi sentiasa dapat mengawal tingkah laku yang dapat merugikan diri sendiri dan juga orang lain (Dadang Hawari 2003; Noriah, Syed Najmuddin & Syafrimen 2003; Syed Najmuddin 2005). Al-Ghazali cuba mengelompokan manusia kepada empat kelompok besar, dalam penulisan ini dikaitkan dengan senario sebagai seorang pendidik. Pertama, adalah "guru yang tahu, dan dia tahu kalau dirinya tahu". Menurut Ghazali individu 209
seperti ini sememangnya sangat sesuai memilih profesion sebagai guru. Kedua, "guru yang tidak tahu, dan tahu kalau dirinya tidak tahu". Menurut beliau ini adalah menunjukkan personaliti guru yang arif. Guru seperti ini mempunyai peluang untuk menjadi seorang guru yang cemerlang, kerana sentiasa mahu belajar perkara-perkara yang tidak diketahui. Ketiga, guru yang tahu tetapi dia tidak tahu kalau dirinya tahu". Guru seperti ini perlu diingatkan bahawa dirinya mempunyai potensi yang baik yang boleh dimanfaatkan untuk mendidik dengan lebih berkesan. Guru sebegini kebiasaanya memerlukan sokongan daripada persekitaran agar dapat menggunakan potensi yang dimiliki sepenuhnya. Keempat, "guru yang tidak tahu tetapi dia tidak tahu kalau dirinya tidak tahu" ini adalah kategori guru yang ego yang sentiasa melihat dirinya sebagai seorang yang hebat, tidak mahu menerima pandangan orang lain, dan tidak tahu dengan kekurangan yang terdapat dalam dirinya. Guru pertama dan kedua merupakan ciri-ciri guru yang memiliki EQ yang tinggi. Guru ketiga adalah guru yang telah memiliki ciri EQ tetapi masih memerlukan latihan agar mereka dapat mengenal pasti potensi yang dimiliki dalam dirinya. Sedangkan guru keempat adalah guru yang menunjukkan ciri EQ yang rendah, sekiranya tidak dapat disedarkan, kemungkinan kelompok sebegini kurang dapat memberikan subangan secara maksimum dalam profesion mereka sebagai seorang pendidik (Noriah, Siti Rahayah 2008). Kajian ini menunjukkan terdapat 11 kompetensi dalam kelima-lima domain EQ seperti yang disebutkan sebelum ini, yang perlu diberikan perhatian untuk diberikan intervensi dalam kalangan guru-guru, memandangkan kompetensi tersebut merupakan kompetensi penting yang mesti dimiliki oleh seorang guru (Abd. Rahman 2002; Kamarul Azmi & Ab. Halim 2008; Noriah 2004 et al; Tajul Ariffin & Nor'Aini Dan 2002; Rohaty 2002 & Wan Mohd Zahid 1993) . 11 kompetensi tersebut adalah kesedaran emosi, penilaian kendiri yang tepat, keyakinan diri, niat, kawalan kendiri, kebolehpercayaan, dorongan pencapaian, memahami orang lain, mengembangkan potensi orang, mempengaruhi orang lain dan pengurusan konflik. Secara umumnya kompetensi EQ tersebut selari dengan himbauan Kementerian Pendidikan Malaysia (2002) dan Kamarul Azmi & Ab. Halim (2008) iaitu setiap warga pendidik haruslah mempunyai sifat-sifat luhur, bertanggungjawab, dan sentiasa meningkatkan keprofesionalan ke tahap yang lebih tinggi. 210
Kompetensi tersebut sejajar dengan etika kerja guru seperti amanah, benar, bijaksana, bersyukur, dedikasi, ikhlas dan penyayang (Abd. Rahman 2002). Amanah merujuk kepada sifat sentiasa bertanggungjawab dalam menjalankan tugas yang diberikan, dan tidak menyalahgunakan kuasa yang diberikan. Benar merujuk kepada sentiasa berniat baik dan jujur dalam menjalankan tugasan, serta mahu menerima dan berkongsi pandangan dengan orang lain. Bijaksana pula merujuk kepada sentiasa menggunakan pemikiran yang bijak dalam membuat keputusan dan tindakan, serta dapat menggunakan seluruh potensi dan kepakaran untuk menjayakan tugasan profesion. Bersyukur pula menggambarkan tentang kemampuan insan guru dalam menghargai segala sesuatu yang diterima, dan mahu memberi pengiktirafan kepada individu lain yang patut menerima penghargaan yang sama seperti dirinya. Dedikasi pula menggambarkan tentang kesiapan guru untuk mengorbankan masa dan tenaga bagi menghasilkan pendidikan yang berkualiti. Sedangkan ikhlas menggambarkan tentang ketulusan guru untuk menghasilkan kerja yang berkualiti tanpa mengharapkan sebarang ganjaran. Manakala penyayang pula menunjukkan sikap yang sentiasa memahami, menghargai, mengambil berat dan tidak berdendam, sama ada dengan pelajar mahupun dengan persekitaran. Secara tidak langsung dapatan kajian ini menggambarkan masih wujud dalam kalangan guru yang belum mengamalkan sepenuhnya etika kerja profesion perguruan yang menjadi pilihan kerjaya mereka. Pertanyaan yang boleh dimunculkan adalah, apakah yang akan berlaku sekiranya guru kurang menyedari bahawa dirinya adalah sebagai seorang guru? Apakah yang akan berlaku sekiranya guru kurang memiliki keyakinan diri, tidak boleh dipercayai, kurang sensitif dengan keadaan orang lain dan tidak dapat mengembangkan potensi orang lain dengan baik.... dan seterusnya? Kamarul Azmi & Ab. Halim (2008) menyatakan bahawa guru perlu berusaha meletakan diri mereka pada kedudukan yang lebih baik dan terhormat di kalangan murid, ini kerana guru tersebut merupakan contoh teladan, bukan hanya kepada murid- murid mereka, malah kepada ibu bapa dan masyarakat sekitarannya (Tajul Ariffin & Nor'Aini Dan 2002). Dalam mendidik terkadang guru berdepan dengan pelbagai cabaran yang boleh menggugat emosi ataupun perasaan, kemungkinan boleh membawa kesan negatif 211
kepada guru dan murid yang mereka didik. Guru yang profesional sepatutnya mereka tidak terlalu hanyut dengan perasaan negatif yang sedang mereka alami, kerana boleh memberikan kesan yang kurang baik kepada diri dan juga pelajarnya. Justeru, untuk mengelakan berlakunya keadaan sedemikian, guru perlu memperkukuhkan kompetensi yang masih pada tahap perlu dipertingkatkan. Dengan perkataan lain, guru-guru sepatutnya tidak perlu merasa enggan untuk memperbaiki keadaan tersebut dengan cara berlatih secara berterusan. Sekiranya guru tidak dapat menyedari dan menilai dengan baik bahawa dirinya adalah sebagai seorang guru, ini menunjukkan guru tersebut kurang dapat membuat penilaian kendiri yang tepat terhadap dirinya. Akibat daripada ketidakbolehan ini kemungkinan boleh menjejaskan tugas hakiki sebenar guru berkenaan. Guru sepatutnya memahami sepenuhnya bahawa peranan mereka adalah sebagai pendidik (Tajuk Ariffin & Nor 'Aini Dan 2002; Rohaty 2002; Robiah Sidin 2002). Sebagai pendidik tugas guru bukan hanya sekedar mengajarkan ilmu, pada masa yang sama guru merupakan pendidik kepada ibu bapa, ahli masyarakat dan seluruh rakyat. Justeru jalan keluar yang ditawarkan dalam kajian ini adalah memberikan bimbingan dan latihan secara berterusan kepada guru-guru yang menghadapi masalah sebegini. Satu perkara penting juga yang perlu dimiliki oleh seorang guru adalah mempunyai dorongan pencapaian yang tinggi, iaitu sentiasa ingin membawa pelajarnya ke tahap cemerlang. Guru tidak sepatutnya terperangkap dengan-kerja-kerja rutin yang membosankan pelajar. Untuk mengelakan diri daripada perkara tersebut, guru perlu sentiasa memikirkan dan mencuba pendekatan baru supaya lebih menarik dan berkesan. Dorongan pencapaian di sini juga dikaitkan dengan kemampuan guru untuk membuat perubahan (self renewal) terhadap dirinya sendiri (Rohaty 2002) agar sentiasa bermotivasi dan tidak membosankan. Guru profesional sepatutnya sentiasa meneroka dan mengemaskini ilmu pegetahuan agar dirinya lebih ke hadapan daripada pelajarnya. Sentiasa meningkatkan pengetahuan dan pengalaman supaya dapat dijadikan panduan untuk mendidik yang lebih berkesan. Sentiasa melibatkan diri dalam aktiviti pembelajaran seperti bengkel, seminar malah melanjutkan pengajian ke peringkat yang lebih tinggi, agar mereka dilihat sebagai seorang model yang cinta 212
kepada ilmu pengetahuan oleh pelajar-pelajar mereka (Rohaty 2002; Kamarul Azmi & Ab. Halim 2008). Menurut Tajul Ariffin (2008) guru sepatutnya dapat berperanan sebagai seorang ayah ataupun ibu kepada murid-murid mereka. Ini menggambarkan perlunya sifat kasih sayang dimiliki oleh guru tersebut (Kamarul Azmi & Ab. Halim 2008; Rohaty 2002;). Kasih sayang yang ditunjukkan oleh seorang guru kepada pelajar- pelajarnya adalah kasih saya yang tulus, ikhlas sebagaimana mereka memberikan kasih sayang kepada anak-anak mereka sendiri di rumah (Tajul Ariffin 2008). Dengan perkataan lain agak sukar bagi seorang guru untuk menjayakan pendidikan sekiranya mereka tidak memiliki sifat kasih sayang tersebut. Kajian ini juga mendapati guru-guru yang terlibat dalam kajian menunjukkan skor yang agak rendah pada dua subdomain kemahiran sosial, iaitu kompetensi mempengaruhi orang lain dan pengurusan konflik. Dua kompetensi ini merupakan kompetensi yang sangat kritikal bagi seorang guru. Pelajar-pelajar yang datang ke sekolah tentunya daripada pelbagai latar belakang. Kepelbagaian pelajar tersebut menuntut guru-guru memiliki seni yang baik untuk mendekati pelajar-pelajar mereka, agar mereka merasa selesa dengan guru, dan dapat mencurahkan pelbagai permasalahan sekiranya mereka menghadapi sebarang masalah dalam pembelajaran ataupun dalam kehidupan peribadi. Dapatan tersebut selari dengan pandangan Mennin and Farach (2007), Sloan and Kring (2007), Suveg, Southam-Gerow, Goodman, and Kendall (2007), Zeman, Klimes-Dougan, Cassano, and Adrian (2007) yang menyatakan bahawa kemahiran EQ (kemahiran mempengaruhi orang lain dan pengurusan konflik) merupakan perkara penting yang menunjukkan seseorang itu memiliki EQ yang tinggi. Menurut mereka kemahiran EQ tersebut merupakan satu kemahiran yang holistik yang dapat diperolehi melalui proses pembelajaran, perubahan tingkah laku dan pelbagai pengalaman hidup dalam kehidupan peribadi mahupun sosial. Pandangan lebih kurang sama juga dinyatakan oleh Christine (2007) yang menyatakan bahawa kemahiran sosial merupakan perkara penting yang perlu ada dalam sesebuah pengurusan (pengurus syarikat, pendidik, dan sebagainya). Beliau juga menyatakan bahawa kemahiran 213 ini
tersebut boleh dibina, bukan hanya melalui latihan secara formal tetapi juga dapat dipelajari melalui proses dan pengalaman hidup yang dilalui oleh seseorang. 5.3.2 Pandangan Pakar Dan Orang-Orang Berjaya Dalam Pembinaan Kompetensi Asas EQ Dapatan kajian menunjukkan terdapat kaedah-kaedah tertentu yang dinyatakan oleh subjek untuk pembinaan kompetensi EQ yang dikenal pasti melalui analisis keperluan. Hasil temu bual individu mahupun kumpulan menunjukkan satu paten yang dapat dikatakan sebagai satu kaedah yang dilakukan oleh subjek untuk pembinaan kompetensi EQ mereka. Di bawah ini dibincangkan hasil dapatan kajian tersebut dengan pelbagai kajian lain yang telah dilakukan oleh penyelidik-penyelidik dalam bidang yang hampir bersamaan. (i) Pembinaan Kesedaran Emosi Kompetensi pertama yang perlu diberikan intervensi adalah "kesedaran emosi". Kesedaran emosi merujuk kepada keupayaan seseorang untuk mengenal pasti emosi yang wujud dalam dirinya, dan dia dapat mengenal pasti kesan emosi tersebut terhadap dirinya sendiri. Individu ini biasanya sentiasa sedar dan dapat menjangka kesan yang akan terjadi akibat daripada luahan perasaan yang dia lakukan, sama ada terhadap dirinya mahupun orang lain. Individu ini juga sentiasa menjadikan nilai yang terdapat dalam dirinya sebagai panduan untuk menilai emosi sendiri. Skovholt dan D'Rozario (2000), Saadi (2001) menyatakan bahawa guru yang mampu menguasai emosi mereka dapat mewujudkan pembelajaran yang menyenangkan. Justeru guru yang pandai mengurus dan mengawal emosi sendiri, dan memahami perasaan yang bermain dalam dirinya lebih disenangi oleh pelajar (Goleman 1995, 1999). Menurut Semmel (1986) terkadang seseorang secara tidak sedar sering tidak melayani emosi sendiri. Menurut beliau seseorang yang tidak pandai melayani emosi sendiri dapat dikatakan mengalami kerugian dalam kehidupan mereka, kerana dia tidak dapat memberi makna kepada emosi-emosi yang pernah dilalui (sama ada emosi yang positif nahupun emosi yang negatif). Menurut beliau pengalaman emosi tersebut dapat 214
mempengaruhi kehidupan seseorang. Seseorang yang tidak pandai melayani emosi sendiri kemungkinan boleh menimbulkan penyakit fizikal kepada dirinya, kerana ketika seseorang cuba untuk meniadakan emosinya secara psikologis badan sering menjadi mangsa pelayan emosi tersebut, inilah yang menyebabkan badan menjadi sakit. Semmel (1986) juga menyatakan bahawa menerima emosi, dan memilih cara yang konstruktif untuk memanfaatkan emosi tersebut sememangnya bukan perkara yang mudah. Seseorang perlu berjuang untuk menguasai emosi sendiri. Kemampuan seseorang untuk menguasai emosi sendiri dapat menciptakan hidup yang lebih menyenangkan dan dapat bertindak secara waras dalam menjalankan tugas sebagai insan dan khalifah Allah di bumi ini. Untuk pembinaan kompetensi ini, dapatan kajian menunjukkan terdapat lima perkara penting yang dikongsikan oleh subjek. Perkara- perkara tersebut adalah memperbaiki diri, mengimbas pengalaman lepas, usaha secara berterusan, berfikir sebelum bertindak, dan kembali kepada akidah ataupun keyakinan. Memperbaiki diri merujuk kepada kemampuan individu untuk sentiasa bekerja keras, proaktif, serta selalu berusaha memperbaiki diri sendiri. Pembinaan kesedaran emosi melalui pendekatan ini yang dimaksudkan adalah individu perlu bekerja keras dan sentiasa berusaha untuk memperbaiki diri terlebih dahulu, sehingga akhirnya mereka mengenal keadaan dirinya sendiri. Dapatan kajian ini selari dengan pandangan Bar-On (2000) yang menyatakan bahawa that EI is learned through life experience. Santoso (2004) juga menyatakan bahawa kecerdasan emosi (EQ) sememangnya tidak berkembang secara semulajadi selari dengan perkembangan umur dan kematangan fizikal seseorang. Justeru kematangan EQ sangat bergantung pada proses latihan dan pendidikan secara berterusan (Cakan & Altun 2005; Punia 2002; Click 2002; Moriarty & Buckley 2003). Dadang Hawari (2003) pula menyatakan perkembangan EQ berkait rapat dengan perkembangan personaliti (personality development) dan kematangan personaliti (maturity of personality). Justeru, pengalaman-pengalaman hidup yang dilalui dapat membantu individu menjadi seorang memiliki EQ yang tinggi. Memperbaiki diri merupakan satu usaha untuk mengetahui diri sendiri, usaha sebegini sebenarnya memberi kesan terhadap kejayaan di tempat kerja dan juga dalam 215
216 kehidupan seseorang (Ainon 2005). Menurut beliau individu yang mempunyai sifat sebegini didapati lebih berjaya dalam kerjaya dan kehidupan mereka. Dengan perkataan lain semakin tinggi tahap kefahaman seseorang terhadap dirinya kemungkinan mereka untuk berjaya adalah lebih besar berbanding dengan orang lain yang tidak dapat mengenal pasti siapakah dirinya sebenar. Ini adalah merupakan salah satu ciri psikologi yang membezakan seseorang yang cepat naik ke tangga kejayaan, sama ada di tempat kerja mahupun dalam kehidupan berbanding dengan orang lain (Longhorn 2004; Fatt 2002; Bennis 2001; Bar-On and Parker 2000; Chen et al. 1998; Dulewicz and Higgs 1998; Goleman 1998). Sebaliknya individu yang tidak mahu memperbaiki diri dikaitkan dengan individu yang gagal. Kegagalan ini boleh jadi kerana dirinya tidak terbuka terhadap maklum balas yang diberikan oleh orang-orang yang beriteraksi dengan dirinya, terutamanya apabila maklum balas yang diberikan oleh orang lain berbentuk kritikan kepada dirinya. Individu yang mempunyai kesedaran emosi yang tinggi menerima dengan fikiran terbuka dan dapat menjadikan kritikan yang diberikan oleh orang lain tersebut sebagai ingatan terhadap dirinya bagi membuat refleksi kendiri supaya dapat diperbaiki untuk meraih kehidupan yang lebih baik. Kemampuan subjek yang sentiasa bekerja keras untuk memperbaiki diri seperti ditunjukkan dalam kajian ini sememangnya boleh membawa mereka pada kejayaan. Kejayaan dimaksudkan di sini adalah, kejayaan untuk melihat ke dalam diri sendiri, sehingga dapat menjadi pendorong untuk menciptakan peluang kejayaan dalam kehidupan mereka, sama ada untuk diri sendiri mahupun orang lain (Dulewicz and Higgs 2000; Mandell and Pherwani 2003). Individu yang sentiasa menjadikan pengalaman sebegini untuk memperbaiki diri, sememangnya lebih cenderung untuk memperoleh kejayaan dalam kehidupan (Dulewicz & Higgs 1998; Weisinger 1998). Kebiasaanya individu seperti ini lebih bijak menilai pengalaman hidup mereka (Jordan et al. 2002), sehingga apabila diberikan peluang untuk memimpin, kecenderungan mereka untuk berjaya adalah lebih tinggi berbanding dengan orang-orang yang tidak mahu membuka diri ataupun menerima pandangan orang lain (Higgs and Rowland, 2002; Prati et al. 2003). Individu sebegini juga mempunyai budaya kerja yang lebih efektif dan mudah menyesuaikan diri dengan persekitarannya. Menurut Nikolaou &
Tsaousis (2002), Bar-On et al. (2000) individu sebegini juga memiliki strategi yang mantap kerana sentiasa belajar daripada pengalaman hidup yang pernah dia lalui. Seperti yang telah dilaporkan sebelum ini dapatan kajian menunjukkan terdapat beberapa perkara yang dilakukan oleh subjek untuk memperbaiki diri mereka, seperti bekerja keras, muhasabah diri, membuka peluang kepada orang lain untuk memberikan pandangan terhadap dirinya dan sebagainya. Perkara-perkara yang dilakukan oleh subjek tersebut selari dengan pandangan Ainon (2005) yang menyatakan beberapa cara yang boleh dilakukan untuk mengenali diri sendiri. Pertama adalah mendengar pandangan orang lain berkenaan dengan diri kita, kerana dengan cara sebegini seseorang dapat menilai dan memperbiki diri sendiri daripada perspektif orang lain. Individu yang memiliki kesedaran emosi yang tinggi selalu peka dengan pandangan orang lain terhadap dirinya. Dia berpandangan bahawa dirinya akan lebih mudah untuk mengenal pasti perkara-perkara yang perlu diperbaiki apabila mendapat maklum balas daripada orang lain. Cara kedua adalah sengaja meminta pandangan orang lain berkaitan dengan diri kita sendiri. Selanjutnya sentiasa berlatih untuk melihat ke dalam diri sebagaimana orang lain melihat diri kita. Cara terakhir adalah dengan cara mendedahkan lebih banyak maklumat tentang diri kita yang kemungkinan selama ini dijadikan rahasia sendiri. Kedah-kaedah seperti itu sememangnya banyak dikongsikan oleh subjek yang terlibat dalam kajian ini, tanpa mereka sedari kedaan ini banyak memberikan sumbangan kepada kejayaan yang mereka perolehi. Justeru Jamali, Sidani & Abu-Zaki (2006) mencadangkan bahawa agar pembinaan terhadap cara-cara memperbaiki diri tersebut perlu dilakukan secara berterusan sama ada oleh individu mahupun organisasi. Dalam kajian beliau dinyatakan bahawa: ...EI should be a major focus in training and development efforts at all organizational levels and for both genders. This is particularly true if organizations realize the value of nurturing a critical mass of EI competencies for superior performance. 217
Pandangan hampir sama juga dinyatakan oleh Ashkanasy & Daus (2005) menyatakan bahawa: ...It is also important to popularize the notion that while EI may indeed touch on individual differences, it tends to grow over time and can be improved and harnessed through proper training and development initiatives. Perkara kedua yang ditunjukkan oleh hasil kajian adalah pembinaan kesedaran emosi dengan cara "mereflek pengalaman lepas". Mereflek pengalaman lepas ini merujuk kepada kemampuan seseorang untuk menjadikan pengalaman sebagai panduan untuk memuhasabah diri. Mereflek pengalaman lepas sememangnya dapat memberikan kesedaran terhadap seseorang yang mahu belajar daripada pengalaman tersebut. Keadaan inilah yang cuba digambarkan oleh Abu Sangkan (2006) yang menyatakan bahawa "Al-Qur'an merupakan lukisan jiwa manusia". Sejarah telah menceritakan bahawa Al-Qur'an diturunkan secara beransur-ansur kepada Muhammad saw. Ini kerana Allah Maha tahu bahawa Al-Qur'an tersebut merupakan perjalanan fitrah jiwa manusia, sehingga mereka dapat lebih mudah mengetahui kebenaranya melalui pelbagai peristiwa yang menjadi penyebab turunya Al-Qur'an tersebut, peristiwa inilah yang disebut dengan pengalaman. Bukti kejayaan Rasulullah belajar melalui pengalaman telah ditunjukkan dengan melekatnya Al-Qur'an dalam dirinya, malah dalam beberapa hadis diriwayatkan bahawa Al-Qur'an merupakan akhlaknya. Kenapa ini boleh terjadi? Kerana dirinya telah mengalami dan merasakan perkara-perkara yang berkaitan dengan sebab-musabab diturunkan Al-Qur'an kepada dirinya. Inilah yang disebut oleh pakar tafsir dengan istilah asbabun nuzul, yang sifatnya adalah membenarkan dan meluruskan pengalaman yang telah dilalui oleh Rasulullah saw. Kajian ini juga mendapati bahawa salah satu perkara yang dikongsikan oleh subjek untuk mewujudkan kesedaran emosi adalah sentiasa "belajar daripada pengalaman". Secara tidak langsung sebenarnya mereka telah menyatakan bahawa belajar daripada pengalaman itu merupakan kaedah terbaik bagi diri mereka. Sememangnya cara ini yang ditunjukkan oleh Allah swt untuk mengajar Rasulnya 218
Muhammad saw. Rasulullah dikatakan sebagai seorang yang ummi (tidak boleh membaca dan menulis), namun beliau telah menjadi idola umat sehingga ke hari ini (Hart 2005), kerana dirinya mampu menunjukkan yang terbaik, kerana sentiasa belajar melalui pengalaman. Pertanyaannya adalah, kenapa orang-orang seperti ini sering memperolehi kejayaan? Jawapanya adalah kerana mereka sebenarnya telah mengkuti perjalanan fitrah yang ditunjukkan oleh Maha guru yang mengatur alam semesta ini. Seperti yang dinyatakan dalam Surah Al-Furqan, ayat 32 berikut ini. ... mengapa al-Qur'an tidak diturunkan kepadanya sekaligus...?... demikianlah, supaya kami perkuat hatimu denganya... (QS. al-Furqan, ayat 32). Pengalaman sememangnya merupakan guru yang sangat berharga dalam kehidupan manusia. Covey (2002) memaparkan pelbagai kisah benar dalam bukunya Living The 7 Habitts tentang kejayaan orang-orang yang belajar daripada pengalaman. Salah satu kisah nyata yang sangat menyayat hati diceritakan oleh Covey adalah pengalaman hidup seorang bapa, kaki minum dan mabuk yang akhirnya membawa kehancurkan dalam kerjaya dan kehidupan keluarga mereka. Namun apabila bapa tersebut dapat belajar daripada pengalaman-pengalaman yang membawa pada kehancuran kehidupanya, akhirnya dia dapat bangkit dan berjaya semula. Yang lebih menarik lagi adalah pengalaman yang dilalui bukan hanya dijadikan pengajaran untuk diri sendiri, namun dijadikan peluang untuk dapat membantu orang lain supaya tidak mengalami nasib sama seperti dirinya. Berman, Evan & Jonathan ( 2008) juga mendapati dalam kajian mereka bahawa pengurus-pengurus syarikat yang sentiasa belajar daripada pengalaman, sama ada pengalaman yang membawa kepada keberhasilan mahupun pengalaman kegagalan, didapati mempunyai keupayaan yang lebih baik dalam menilai dirinya sendiri dan juga orang lain. Kajian mereka juga menunjukkan bahawa pengurus-pengurus tersebut dapat menilai kekuatan dan kelemahan dirinya dengan baik, serta bijak dalam menangani emosi-emosi negatif yang bergejolak dalam dirinya. Keupayaan pengurus tersebut belajar daripada pengalaman juga memberi kesan terhadap cara mereka menyesuaikan diri, cara mereka berkomunikasi dan membina hubungan dengan orang lain. Justeru mereka menyatakan bahawa; 219
...Feedback and mentoring processes are directly associated with increased perceptions of EI, while other practices such as training, selection and policy development are only indirectly associated with perceptions of EI. Mennin and Farach (2007) dalam kajian beliau menyatakan bahawa seseorang yang belajar daripada pengalaman yang pernah mereka lalui akan melihat hidupnya lebih bermakna, kerana terdapat pelbagai pengetahuan yang tersirat di sebalik pengalaman tersebut. ...This finding is consistent with Teasdale and Barnard's (1993) discussion of implicational meaning, which posits that people have better access to all components of a higher-order meaning structure when they are in the emotional state connected to that structure. It also resonates with cognitive research on mood-dependent memory, which often finds that people more readily access self-generated meaning when in the same emotional state that they were in when they originally constructed it (e.g., Eich, 1995). Langkah selanjutnya yang dilakukan oleh subjek untuk meningkatkan kesedaran emosi mereka adalah dengan cara "berusaha secara berterusan dan berfikir sebelum bertindak". Usaha secara berterusan menunjukkan kepada ketahanan diri subjek untuk sentiasa berusaha secara konsisten untuk mempelajari dirinya sendiri. Berfikir sebelum bertindak pula menggambarkan tentang kehati-hatian diri dalam melakukan sesuatu. Kehati-hatian, bertindak secara wajar dan sentiasa bertanya kepada hati nurani telah membantu mereka untuk mengetahui siapa diri mereka sebenarnya. Sehingga keadaan ini dapat membantu mereka untuk bertindak lebih wajar dan tidak agresif dalam melakukan tindakan. Terakhir yang dikongsikan oleh subjek dalam pembinaan kesedaran emosi mereka adalah dengan cara "kembali kepada akidah ataupun keyakinan". Akidah dan keyakinan merujuk pada kesedaran tentang keberadaan Tuhan dalam kehidupan mereka. Seperti dinyatakan oleh subjek: 220
... So, usaha tetap usaha tetapi selepas itu sentiasa berdoa, so maknanya menyerahkan sepenuhnya pada Yang Maha Kuasa. Dapatan ini menunjukkan tentang kecenderungan fitrah jiwa manusia terhadap kekuatan yang berada diluar dirinya. Kekuatan di luar diri di sini merujuk kepada keyakinan seseorang tersebut, keyakinan inilah yang sebut oleh Ary Ginanjar dengan istilah pusat orbit yang terdapat dalam diri seseorang. Pusat orbit tersebut sentiasa menarik dirinya untuk berjalan pada garis kebenaran. Ary Ginanjar (2005) menyatakan bahawa pusat orbit yang terdapat dalam diri seseorang persis sama dengan susunan Galaksi Bima Sakti, yang dijadikan sebagai garis orbit maha luas yang memiliki daya tarik (gravitasi) yang sangat kuat seperti dinyatakan oleh Newton. Pada Galaksi Bima Sakti terdapat titik tengah yang sentiasa menjangkar dan menarik seluruh benda-benda angkasa dalam jangkauan gravitasinya agar tetap berada pada garis orbitnya, ini adalah untuk tujuan agar berlaku keharmonisan dalam perjalanan alam semesta. Beliau menyatakan bahawa, demikian juga halnya dengan pusat gravitasi jiwa seseorang yang terletak pada pusat jiwa. Pakar-pakar psikologi sering menyebut pusat jiwa tersebut dengan istilah "fikiran bawah sadar", iaitu satu kekuatan dalam diri seseorang yang sentiasa menarik dirinya ke arah titik pusat tersebut. Tititk pusat ini bersifat universal, maknanya berlaku dan menjangkau seluruh umat manusia, siapapun mereka dan apapun jenis pegangan dan keyakinanya, mereka sentiasa tertarik menuju gaya tarik titik pusat itu, Ary Ginanjar menyebutnya dengan istilah "spiritual". Titik pusat spiritual ini merupakan pusat kekuatan yang mengatur peredaran hidup seseorang. Apabila ada yang mencuba untuk keluar daripada garis orbit tersebut (off line) niscaya akan terjadi reaksi jiwa dan reaksi sosial yang sangat hebat. Sebagai contoh, kita pernah dikejutkan dengan insiden guru mengetuk kepada pelajar dengan kasut sehingga berdarah, pelajar membuli rakan-rakanya sehingga menimbulkan kecederaan, dah bahkan sampai meninggal dunia. Pelbagai reaksi tidak baik telah keluar untuk menantang tindakan guru dan pelajar-pelajar tersebut. Kita juga pernah mendengar oknum guru sebagai pengedar dadah, pelbagai reaksi muncul untuk mengecam perbuat guru tersebut. Apabila ditanya kepada masing-masing peribadi 221
yang melakukan perbuatan berkenaan, mereka juga merasa resah dengan perbuatan yang telah mereka lakukan. Ini adalah salah satu contoh kecil orang-orang yang coba keluar daripada garis orbit kehidupannya. Demikian juga sebaliknya, kita selalu mendengar dan melihat guru-guru yang mendapatkan anugerah cemerlang, bagaimanakah reaksi masyarakat terhadap diri mereka? Walaupun bukan dirinya yang memperolehi kecemerlangan tetapi mereka ikut berbangga dengan guru-guru seperti ini. Pelbagai pujian dan komen positif keluar daripada mulut orang ramai tentang guru tersebut. Ini adalah salah satu contoh kepada orang-orang yang sentiasa berada pada garis orbit, semua orang merasakan kedamaian dan ketenagan dengan perbuatan yang dia lakukan. Secara umumnya sama ada cepat atau lambat manusia akan kembali kepada garis orbitnya semula, tunduk pada kehendak nilai-nilai spiritual yang terdapat dalam dirinya (Ary Ginanjar 2007). Apabila ada individu yang degil untuk keluar daripada garis orbitnya (off line), akan lahir energi gravitasi, energi elektromagnetik dan energi atomik yang akan menghancurkan dirinya akibat kedegilan tersebut, serta mengembalikanya pada garis orbit semula. Inilah yang disebut dengan hukum alam "sunnatullah" Seseorang yang berjalan pada garis orbit bermakna mereka hidup dalam keteraturan. Sedangkan seseorang yang keluar daripada garis orbit, bermakna mereka hidup dalam keadaan yang tidak seimbang yang akhir boleh membawa padah terhadap diri sendiri dan juga orang lain. Apabila seseorang dapat meletakan dirinya tepat pada posisi garis orbit tersebut, maka ini adalah langkah yang penuh kekuatan dan keseimbangan, dan inilah yang disebut dengan langkah "Ihsan" iaitu kemampuan individu untuk mengikuti dan memanfaatkan energi spiritual pada garis orbitnya. Manusia yang sentiasa berjalan pada garis orbit sentiasa merasa melihat dan dilihat oleh Maha Pencipta. Bila dikaitkan dengan dapatan kajian ini, subjek kajian kembali kepada keyakinan untuk pembinaan kesedaran emosi diri mereka. Seperti yang telah disentuh sebelum ini, individu yang mempunyai kesedaran emosi yang tinggi sentiasa dapat menyedari perubahan emosi yang berlaku dalam dirinya dan dapat menyalurkan emosi tersebut dengan cara-cara yang lebih positif sehingga tidak menimbulkan kesan terhadap dirinya dan juga orang lain. Kenapa mereka berjaya membina kesedaran emosi menggunakan pendekatan ini? Kerana mereka dapat menyedari peranan dirinya 222
223 yang sebenar, dan pertolongan Tuhan sangat dekat dengan orang-orang yang sentiasa mendekatkan diri kepadanya, seperti dinyatakan pada petikan Al-Qur'an di bawah ini: Siapa yang berpaling daripada peringatan-Ku, maka sesungguhnya baginya kehidupan yang sempit, dan kami akan mengumpulkanya pada hari kiamat dalam keadaan buta (Thaha 20; 124). Maka hadapkanlah wajahmu dengan mantap kepad agama, menurut fitrah Allah yang telah menciptakan fitrah itu pada manusia. Tiada dapat diubah (hukum-hukum) ciptaan Allah. Itulah agama yang benar, tetapi kebanyakan manusia tidak mengetahuinya (Ar-Ruum 30; 30). (ii) Pembinaan Penilaian Kendiri Yang Tepat Hasil kajian menunjukkan pembinaan penilaian kendiri yang tepat dilakukan melalui empat kaedah iaitu, sedar dengan peranan, memerlukan orang lain, usaha maksimum dan konsisten, dan merefksi kesilapan yang pernah dilakukan. Sedar dengan peranan merujuk menunjukkan tentang kemampuan seseorang untuk menyedari apakah peranan dirinya dalam kehidupan sama ada dalam keluarga, di tempat kerja mahupun dalam kehidupan bermasyarakat. Memerlukan orang lain pula merujuk kepada kemampuan individu untuk membuka peluang kepada orang lain untuk memberikan penilaian terhadap dirinya. Sedangkan usaha maksimum dan konsisten menunjukkan kemampuan individu untuk memberikan tumpuan sepenuhnya terhadap tanggungjawab yang diberikan kepada dirinya. Manakala merefleksi kesilapan merujuk kepada kemahiran seseorang untuk menjadikan kesilapan yang pernah dilakukan untuk menilai kekuatan dan kelemahan yang terdapat dalam dirinya. Ary Ginanjar (2005) menggunakan istilah ketangguhan peribadi (personal atrength) terhadap istilah "sedar dengan peranan" yang didapati dalam kajian ini. Menurut beliau personal atrength dapat diperolehi oleh seseorang apabila dirinya memiliki prinsip hidup yang kukuh dan jelas. Seseorang dikatakan mempunyai prinsip yang kukuh apabila dirinya tidak mudah terpengaruh dengan persekitaran yang sentiasa berubah dengan pantas. Dirinya tidak menjadi korban daripada perubahan persekitaran yang mungkin dapat merobah prinsip hidup dan cara berfikir seseorang. Seseorang yang memiliki personal strength dapat mengambil satu keputusan yang bijaksana dengan menyelaraskan prinsip yang diyakini dengan keadaan persekitaran,
dia tidak akan menggadaikan prinsip hidupnya semata-semata hanya ingin nampak dilihat moden oleh sesetengah orang. Individu sebegegini sentiasa dapat mengawal fikiran sendiri apabila berhadapan dengan pelbagai tekanan yang wujud pada persekitaran dirinya. Dapatan ini juga selari dengan pandangan Danah Zohar & Ian Marshall (2002) yang menyatakan bahawa penilaian kendiri yang tepat (sedar dengan peranan) merupakan satu ciri tertinggi bagi seseorang untuk mewujudkan kesedaran kendiri yang tinggi. Seseorang yang mempunyai kesedaran kendiri yang tinggi menurut beliau merupakan ciri tertinggi daripada kecerdasan emosi dan kecerdasan spiritual. Menurut beliau satu kelemahan sistem pendidikan di Amerika adalah mulai daripada alam persekolahan individu sentiasa diajarkan untuk melihat keluar daripada dirinya bukanya ke dalam dirinya. Individu sentiasa dibawa untuk memusatkan perhatian pada fakta dan masalah praktis yang bersifat lahiriyah untuk berorientasi pada tujuan tertentu. Pendidikan Barat tidak mendorong individu untuk merenungkan diri sendiri, kehidupan batin, dan motif ataupun tujuan hidup yang sebenar (Danah Zohar & Ian Marshall 2002). Individu sentiasa didorong untuk mengalirkan daya kritikal tetapi tidak diseimbangkan dengan kekuatan dalaman, sehingga banyak di kalangan mereka mencari perkara-perkara yang bersifat luaran sekiranya mereka menghadapi sebarang masalah dalam kehidupan mereka. Cooper & Ayman Sawaf (1998) menyatakan bahawa meluangkan masa selama dua atau tiga minit, dan bangun dari tidur lima minit lebih awal daripada biasanya, kemudian duduk dengan tenang, gunakan indera telinga dan hati, keluarlah daripada fikiran kemudian masuk ke dalam hati, yang paling penting adalah menulis segala sesuatu yang dirasakan. Berdasarkan pemerhatian beliau cara-cara sebegini secara tidak langsung dapat mendatangkan kejujuran emosi dalam diri seseorang. Cara ini juga menurut beliau dapat menghadirkan nilai-nilai kebijaksanaan, dan menghantarkanya seseorang sehingga dapat menggunakan pengalaman tersebut secara efektif. Kemampuan seseorang untuk belajar daripada kesilapan yang pernah dilakukan memberikan "makna" tersendiri dalam kehidupan seseorang tersebut. Justeru menurut beliau, ini adalah salah satu kaedah yang dapat dilakukan oleh seseorang agar dapat melihat dirinya dengan lebih tepat. 224
Dalam islam, cara ataupun kaedah yang dicadangkan oleh Cooper & Ayman Sawaf tadi iaitu kaedah untuk "masuk ke dalam hati dan keluar dari fikiran" dikenal dengan istilah "Solat Khusyu" yang intinya adalah menyelami ke dalam diri untuk menemukan jati diri yang sebenar. Menurut Cooper & Ayman Sawaf (1998) teknik seperti ini adalah salah satu teknik yang didapati berkesan yang setiasa digunakan oleh Deborah Killey iaitu salah seorang pengurus pada Arthur Andersen and Andersen Consulting (Ary Ginanjar 2005). Seseorang yang dapat melihat dirinya dengan tepat berdasarkan prisip yang kukuh mempunyai visi yang jelas dalam mewujudkan tujuan hidupnya, tetap fleksibel dan bijaksana dalam menghadapi pelbagai relaliti kehidupan yang nyata. Individu ini tidak hanya mampu melihat dirinya secara bersendirian, tetapi juga mampu keluar dari dalam dirinya untuk melihat dirinya dari luar, sehingga mampu bersikap adil dan terbuka pada dirinya dan juga orang lain. Inilah yang menyebabkan individu ini dapat belajar daripada kesilapan yang pernah dia lakukan, dan mahu berusaha secara maksimum serta konsisten menunjukkan bahawa dirinya mempunyai kekuatan untuk melihat ke dalam dirinya sendiri. Dia juga memerlukan pandangan daripada orang lain untuk memberikan penilaian yang terhadap dirinya, menunjukkan dirinya juga terbuka dengan orang di luar dirinya. Kaedah-kaedah yang ditunjukkan oleh subjek untuk penilaian kendiri mereka, seperti yang didapati dalam kajian ini, rasanya tidak menghairankan kerana sememangnya perkara ini juga merupakan kunci kejayaan yang sentiasa dilakukan oleh kebanyakan orang-orang berjaya (Goleman 1996; Mortiboys 2005; Ary Ginanjar 2005). (iii) Pembinaan Keyakinan Diri Untuk pembinaan keyakinan diri dapatan kajian juga menunjukkan terdapat empat kaedah yang dikongsikan oleh subjek kajian, iaitu berfikir positif, persediaan yang sempurna, kemahiran, dan sentiasa berdoa. Berfikir positif menggambarkan tentang kemahiran individu untuk melihat dirinya daripada pelbagai aspek yang positif, bukanya melihat perkara-perkara yang negatif. Persediaan yang sempurna menggambarkan tentang keupayaan seseorang untuk mempersiapkan segala sesuatu dengan matang apabila memulakan sesuatu tugasan. Kemahiran merujuk kepada 225
persediaan keterampilan yang mantap dalam menjalankan sesuatu pekerjaan yang diamanahkan kepadanya. Manakala berdoa'a pula menggambarkan tentang keyakinan individu terhadap kekuatan yang berada di luar dirinya yang sentiasa membantu dirinya apabila dia memohon secara sungguh-sungguh kepada kekuatan tersebut. Bagaimanapun individu ini berkeyakinan bahawa pertolongan tersebut akan datang apabila dirinya telah melakukan usaha secara maksimum untuk menampakan keyakinan dirinya. Dengan perkataan lain usaha dirinya adalah merupakan perkara yang mustahak, namun dirinya berkeyakinan bahawa usaha tersebut akan menjadi lebih mantap sekiranya selari dengan kehendak yang Maha Kuasa. Dapatan ini selari dengan pandangan Dawson (1997) yang menyatakan bahawa untuk pembinaan keyakinan diri maka seseorang mesti mengubah dirinya terlebih dahulu. Beliau juga menyatakan apabila seseorang menginginkan perubahan maka mereka mesti mengembangkan sikap hidup yang positif (berfikir positif), menentukan tujuan yang akan mengarahkan hidup mereka dengan lebih baik (Persediaan yang sempurna dan skill), dan menguatkan keyakinan dalam diri sendiri yakin dengan kejayaan (berdoa). Pandangan ini selari juga dengan pandangan Al-Qur'an yang bermaksud; Sesungguhnya Allah tidak akan merubah nasib suatu kaum kecuali dia sendiri yang akan mengubah dirinya (QS. al Ra'du: 11) Injil juga menyatakan; Berubah oleh pembaharuan budimu". Tolstoy dlm Taufiq Pasiak (2007) juga menyatakan bahawa banyak orang berfikir bagaimana mengubah dunian ini, tetapi hanya sedikit yang memikirkan bagaimana mengubah diri sendiri. Justeru untuk pembinaan keyakinan diri, seseorang perlu melihat dirinya secara positif, agar dapat mempergunakan segala kekuatan yang dimiliki, seterusnya juga dapat memperbaiki segala kekurangan yang dikenal pasti. Dapatan ini juga selari dengan pandangan Ainon Mohd (2005) yang menyatakan bahawa untuk meningkatkan keyakinan diri seseorang perlu melihat dirinya secara 226
227 positif dan pandai menghormati diri sendiri. Empat kaedah pembinaan kayakinan diri yang dihasilkan oleh kajian ini, selari dengan beberapa kaedah yang beliau katakan sebagai bukti individu menghormati dirinya sendiri. Menurut beliau individu yang menghoramati diri sendiri adalah: mencari lebih banyak kejayaan walaupun kejayaan itu kecil, menggunakan bahasa yang positif apabila bercakap dengan diri sendiri, sentiasa bercakap dengan nada yang optimis, tidak takut mengambil risiko, sentiasa menambah ilmu pengetahuan, sentiasa belajar kemahiran-kemahiran baru, menghargai dan bangga dengan hasil kerja sendiri, memimpin diri sendiri, sentiasa menggunakan imageri visual positif, dan berpakaian secara rapi dan profesional. Berfikir positif, persediaan yang sempurna, memiliki kemahiran yang mantap dan sentiasa berdoa kepada Maha Pencipta sememangnya merupakan langkah-langkah yang dapat membawa perubahan kepada diri seseorang. Melalui fikiran positif seseorang yang kurang yakin dengan diri sendiri kemungkinan mearasa yakin, kerana dia melihat pelbagai aspek positif yang terdapat dalam dirinya. Individu yang sentiasa berfikiran positif, sekiranya dia tahu dengan kekurangan dirinya, maka dia akan berusaha untuk membuat persediaan dengan sempurna, persediaan ini akan membuatkan dirinya menjadi lebih mahir dalam sesuatu pekerjaan yang akan dilakukan. Keyakinan berdoa kepada yang Maha Kuasa lebih memperkukuhkan lagi keyakinan diri individu sebegini. Justeru, individu seperti ini sentiasa melakukan perubahan-perubahan positif terhadap dirinya untuk mewujudkan kecemerlangan diri. Taufiq Pasiak (2007) menyatakan terdapat tiga kecenderungan asas yang menjadi pemicu perubahan dalam diri seseorang. Menurut beliau ketiga-tiga kecenderungan tersebut merupakan cetak birunya dalam diri manusia, iaitu: kecenderungan kepada kebaikan, kesempurnaan, dan kesenangan. Bagi beliau perubahan yang dilakukan oleh seseorang sepatutnya membawa dirinya kepada pemenuhan ketiga-tiga kecenderungan tersebut. Menurutnya tiga hal tersebut mesti diletakkan pada bahagian awal bagi seseorang yang ingin memulakan perubahan dalam dirinya, sehingga ekoran daripada perubahan tersebut dapat melahirkan beberapa perkara iaitu: (i) Happiness iaitu merasa seronok dengan perubahan yang dilakukan, (ii) Achievement adalah setiap tindakan yang dilakukan mestilah merupakan satu pencapaian yang baik, (iii) significance iaitu bagaimana semua perkara yang
dilakukan terhadap diri sendiri memberikan manafaat kepada orang lain. Dengan perkataan lain dorongan melakukan perubahan untuk diri sendiri, memberikan ilham dan motivasi kepada orang lain untuk melakukan perkara yang sama ataupun lebih baik daripada yang dilakukan, dan (iv) legacy adalah mewariskan sesuatu yang bermakna kepada generasi yang akan datang. Kaedah-kaedah yang didapati dalam kajian ini tentang pembinaan keyakinan diri merupakan dorongan yang muncul daripada dalam diri seseorang, iaitu dorongan dari dalam ke luar bukanya daripada luar ke dalam. Pembinaan keyakinan diri yang muncul kerana dorongan dari dalam diri sememangnya memberikan kesan yang lebih bermakna berbanding dengan dorongan daripada luaran (Ary Ginanjar 2005). Dorongan pembinaan keyakinan yang datang dari dalam kebiasaanya menjadikan seseorang nampak lebih percaya diri, kerana dia dapat menguasai dirinya dengan baik apabila berhadapan dengan pelbagai keadaan. Menurut Ary Ginanjar (2005) keyakinan diri sebegini timbul kerana prinsip yang kukuh, iaitu ingin memperbaiki diri ke arah yang lebih baik. Seseorang yang memiliki keyakinan diri sebegini kebiasaanya memiliki kepercayaan diri yang kukuh, dan mampu mengendalikan serta menjaga keyakinan yang ada dalam dirinya. Individu sebegini kebiasaanya dapat memberikan perubahan kepada persekitaranya (Ary Ginanjar 2005). Justeru, dirinya tidak terlalu terpengaruh dengan persekitaran yang ada di luar dirinya dalam mewujudkan kejayaan yang dia yakini boleh dicapai. (iv) Pembinaan Niat Dapatan menunjukkan terdapat tiga kaedah yang dikongsikan oleh subjek untuk pembinaan niat dalam diri mereka, kaedah-kaedah tersebut adalah sentiasa melihat tugasan sebagai "amanah dan ibadah". Dalam menjalankan amanah dan ibadah tersebut mereka sentiasa "berserah diri dan sentiasa mempunyai niat yang ikhlas". Amanah dan ibadah merujuk kepada bagaimana seseorang itu melihat tugasan yang diberikan kepadanya, bukan hanya dipertanggungjawabkan di sisi manusia tetapi juga di sisi Yang Maha Melihat. Berserah diri merujuk kepada kemampuan individu untuk menyandarkan setiap tugasan yang dilakukan kepada yang Maha Tinggi. Manakala 228
keikhlasan pula merujuk kepada usaha seseorang untuk sentiasa meluruskan niat mereka sebelum memulakan sesuatu tugasan yang diberikan. Inilah sebenarnya yang disentuh oleh surah Al-Fatihah ayat kelima, yang bermaksud " Hanya kepada-Mu kami mengabdi dan hanya kepada-Mu kami memohon pertolongan". Prinsip mengabdi dan memohon pertolongan adalah menunjukkan ketulusan dan keikhlasan seseorang dalam melakukan sesuatu pekerjaan yang diamanahkan, iaitu prinsip tunggal kepada Yang Maha Esa. Bekerja dengan bersungguh-sungguh dan selalu bersikap jujur. Memiliki komitmen dan selalu konsisten dalam mewujudkan matlamat, dan merasakan bahawa diri selalu dalam pantauan Sang Maha Pencipta. Mempunyai piawai dan pencapain kerja yang tinggi kerana yakin bahawa prinsip tersebut adalah sesuatu yang mesti dijaga dan dipegang. Siap menghadapi pelbagai cabaran dan tantangan sebagai prinsip sentiasa mengejar kemenangan dan kejayaan. Pembinaan niat melalui ketiga-tiga kaedah tersebut selari dengan konsep ayat tersebut (Q.S. al-Fatihah: 5). Melihat tugasan sebagai satu tanggungjawab adalah merupakan nilai tertinggi dalam kehidupan seseorang (Danah Zohar & Ian Marshall 2002), pandangan ini selari dengan Hadits Rasullah saw yang bermaksud "Sesungguhnya sesuatu pekerjaan itu diawali dengan niat, dan seseorang akan memperolehi hasil pekerjaanya seperti yang diniatkannya". Menurut Danah Zohar & Ian Marshall (2002) seseorang sepatutnya sensitif dan sentiasa memanfaatkan bisikan murni yang terdapat dalam dirinya, untuk merespons secara jujur pelbagai situasi yang dihadapi dalam persekitaran. Menurut beliau hanya individu yang dapat memberikan makna terhadap sesuatu yang terjadi kepada dirinya. Justeru, niat baik ataupun sebaliknya dalam melakukan sesuatu hanya individu tersebut yang mengetahuinya. Pembinaan niat melalui kaedah ikhlas yang ditunjukkan oleh kajian ini juga menggambarkan tentang keredhaan untuk menerima kemungkinan-kemungkinan hasil yang akan diperolehi, kerana telah melakukan tugasan sebagai satu amanah, dan sentiasa berserah diri dalam melakukan tugasan tersebut. Apapun bentuk hasil yang akan diperolehi, diterima dengan hati yang ikhlas. Ini tidak bermakna hanya menyerah kepada takdir ataupun nasib, tetapi sentiasa bekerja secara maksimum dan teliti. 229
Sekiranya gagal, sentiasa mempelajari dimanakah punca kegagalan tersebut. Sikap ikhlas sememangnya dapat membantu individu daripada tekanan psikologis yang disebut dengan istilah perfectionist iaitu merasa resah dan tertekan kerana belum tercapainya matlamat yang ditetapkan. Sebenarnya prinsip inilah yang disebut dengan istilah kaizen oleh orang Jepun. Pertanyaanya sekarang adalah, kenapa orang-orang berjaya menggunakan kaedah ini untuk pembinaan niat dalam diri mereka? Kerana sememangnya kaedah ini sebenarnya dirindui oleh seluruh manusia di dunia ini. Orang berjaya bekerja secara sungguh-sungguh kerana melihat pekerjaan sebagai satu perbuatan yang perlu dipertanggungjawabkan. Bekerja dengan niat yang ikhlas, kerana yakin dengan keikhlasam melakukan peluang pertolongan akan datang tanpa disangka- sangka. Kemungkinan inilah yang menyebabkan tiga kaedah ini muncul sebagai hasil kajian ini. (v) Pembinaan Kawalan Kendiri Kajian ini mendapati terdapat empat kaedah yang dikongsikan oleh subjek kajian untuk pembinaan kawalan kendiri, iaitu melihat orang lain daripada perspektif mereka, berfikir rasional, sabar dan bertenang, dan keyakinan terhadap agama. Bagaimanapun tiga kaedah pertama merupakan kaedah unggulan bagi subjek yang terlibat dalam kajian ini. kajian ini mendapati walaupun peratusan keyakinan terhadap agama nampak agak kecil (30%), namun subjek masih melihat berpegang pada agama tersebut juga berperanan dalam membantu mereka dalam mengawal diri. Dengan perkataan lain pengendalian diri mereka menjadi lebih mantap apabila mereka dapat mengambil kira keempat-empat komponen tersebut. Dalam melaksanakan tugas sebagai guru, banyak perkara yang boleh menggugat emosi. Guru tentunya mempunyai niat yang baik untuk membimbing pelajar-pelajarnya, agar mereka dapat mencapai kejayaan kelak. Bagaimanapun, pelajar yang datang ke sekolah terdiri daripada pelbagai latar belakang, kemungkinan tidak semua dapat mentafsirkan niat baik yang ada dalam fikiran gurunya. Terdapat daalam kalangan pelajar terkadang mempunyai pandangan sinis terhadap guru, memberikan gelaran yang tidak baik, dan bahkan ada yang sampai melawan guru. Keadaan sebegini terkadang boleh menimbulkan hilangnya kawalan kendiri guru yang 230
berhadapan dengan pelajar tersebut. Kemungkinan inilah yang menyebabkan pelbagai insiden berlaku di sekolah-sekolah. Walaubagaimanapun, guru yang dapat melihat pelajar daripada perspektif pelajar berkenaan, terkadang berjaya mendekati pelajar seperti ini. Kejayaan itu dikuti dengan kemampuan guru tersebut untuk cuba berfikir secara rasional, kanapa pelajarnya bertingkah laku sedemikian? Dan dia cuba menghadapi pelajar tersebut dengan pendekatan sabar dan bertenang, sehingga guru tersebut dapat menyampaikan mesej dengan cara yang lebih berkesan kepada murid- muridnya. Kalau diperhatikan di sekolah-sekolah, kemungkinan guru-guru seperti ini menjadi guru idola kepada pelajar. Apabila dikaitkan dengan dapatan kajian ini, kemampuan seseorang untuk dapat melihat orang lain daripada perspektif dirinya, sentiasa berfikir secara rasional sebelum melakukan sesuatu tindakan, sentiasa bertindak dengan sabar dan bertenang, apatah lagi diiringi dengan kayakinan terhadap Agama yang menjadi pegangan mereka, sememangnya menjadikan seseorang dapat bertindak secara waras ataupun dapat mengawal tindakannya. Ini kerana dalam diri seseorang itu telah diberikan potensi emosi yang dapat mendorong dirinya untuk melakukan sesuatu yang kurang baik, dan juga potensi emosi sebaliknya yang dapat mendorong dirinya untuk melakukan sesuatu perbuatan yang baik (Mas Udik Abdullah 2005). Seseorang yang sentiasa mengikuti dorongan emosi ke arah yang baik, inilah yang disebut dengan individu yang memiliki kawalan kendiri yang tinggi. Justeru, individu sebegini sentiasa dapat mengawal dorongan-dorongan emosi negatif yang sebenarnya akan menimbulkan kesan negatif terhadap diri sendiri dan juga orang lain. Dapatan kajian ini selari dengan pandangan Mas udik Abdullah (2005) menyatakan bahawa pembinaan kawalan kendiri, memang dituntut peranan akal yang sihat dan ketenangan batin seseorang. Menurut beliau terdapat lima kaedah yang dapat membantu mengendalikan diri seseorang, iaitu Bersikap tenang, berfikir sebelum bertindak, memperlakukan orang lain seperti memperlakukan diri sendiri (melihat orang lain daripada perspektif mereka) seperti yang ditunjukkan dalam kajian ini, sabar, dan menundukan hawa nafsu. 231
Seseorang yang memiliki sikap tenang memiliki kemampuan berfikir yang jernih sehingga dapat menentukan kesesuaian tindakan yang akan dilakukan. Ia juga dapat menyedari bahawa secara naluriah manusia sama-sama memerlukan kasih sayang. Inilah yang menyebabkan dirinya sentiasa dapat mengawal sesuatu tindakan yang akan dilakukan. Ini juga selari dengan Hadits Rasulullah saw yang bermaksud; Apabila hendak mengerjakan sesuatu maka fikirkan dulu akibatnya. Apabila baik, kerjakanlah. Apabila buruk, tinggalkanlah" (H.R. Ibnu Mubarak). Dalam riwayat lain juga dinyatakan yang bermaksud; Fikirkan terlebih dahulu sebelum mengerjakan sesuatu. Apabila melihat akibatnya baik, maka kerjakanlah, dan apabila kuatir tersesat, maka tahanlah dirimu" (H.R. Abdul Razzaq dari Anas ra). Memperlakukan orang lain seperti memperlakukan diri sendiri (melihat orang lain daripada perspektif mereka) merupakan salah satu kaedah untuk pembinaan kawalan kendiri yang diperolehi dalam kajian ini. Ini juga selari dengan pandangan Rasulullah seperti yang dinyatakan oleh Thabrani daripada Ibnu Umar yang bermaksud Bersikap kasih sayang terhadap orang lain merupakan sebahagian daripada Akal" (H.R. Al-Thabrani dari Ibnu Umar). Menurut beliau salah satu tanda individu yang memiliki emosi yang tinggi adalah apabila dia dapat bersikap kepada orang lain seperti bersikap terhadap dirinya sendiri. Adalah merupakan fitrah manusia agar dirinya dapat diterima dengan baik, difahami dan tidak dizhalimi. Bukhari menyatakan bahawa yang bermaksud; Tidaklah beriman seseorang diantara kamu, sehingga ia menyukai saudaranya seperti menyukai dirinya sendiri". Dalam riwarat lain Bukhari Muslim juga menyatakan; Orang Islam adalah orang yang menjaga umat islam lainya selamat dari lisan dan tanganya. Dan orang yang berhijrah adalah orang yang meninggalkan segala sesuatu yang dilarang oleh Allah swt". 232
Selanjutnya sabar dan bertenang menggambarkan tentang ketidak gelabahan seseorang dalam mengambil satu tindakan. Sifat menggelabah sering membuat seseorang terlupa. Maksud terlupa adalah kemungkinan seseorang tidak sempat memikirkan kesan negatif daripada tindakan yang dia dilakukan. Ianya perasan setelah melihat kesan daripada tindakan tersebut dilakukan. Sebagai contoh, dulu kita pernah dikejutkan dengan tindakan agresif seorang guru yang mengetuk kepala pelajar dengan tumit kasutnya, sehingga menimbulkan kecederaan kepada pelajar berkenaan. Pertanyaanya adalah, mungkinkah perkara ini dilakukan sekiranya guru itu cuba bertenang dan berfikir sejenak, apakah kesan sekiranya dia mengetuk kepala pelajar dengan kasutnya? Yang terjadi adalah kemungkina guru berkenaan perasan apabila dia melihat kepala muridnya berdarah akibat perbuatanya, dan kemungkinan dia menyesal kerana ibu bapa pelajar tersebut juga tidak senang dengan tindakan yang dilakukan oleh guru itu. Inilah makna daripada hasil kajian ini tentang pembinaan kawalan kendiri melalui kaedah-kaedah yang telah dibincangkan tadi. (vi) Pembinaan Kebolehpercayaan Untuk pembinaan kebolehpercayaan, dapatan kajian menunjukkan terdapat dua kaedah yang dikongsikan oleh subjek, iaitu melakukan sesuatu mengikut yang benar, dan sentiasa jujur dalam melakukan sesuatu. Melakukan sesuatu mengikut yang benar, merujuk kepada kebolehan seseorang untuk melakukan sesuatu tugasan berdasarkan kebenaran, bukanya kerana adanya sesuatu yang diharapkan di sebalik pekerjaan tersebut. Manakala jujur pula menunjukkan ketulusan dan keyakinan seseorang bahawa setiap tugasan yang dilakukan sentiasa dilihat oleh Yang Maha Tinggi. Kebenaran dan kejujuran merupakan aspek dalaman manusia yang setiasa mendorong dirinya ke arah kebaikan. Semua orang di dunia ini sentiasa menginginkan kebenaran dan kejujuran tersebut. Kajian yang dijalankan oleh Stanley terhadap 733 orang jutawan dunia mendapati bahawa faktor utama yang menyumbang kepada kejayaan mereka adalah selalu memegang prinsip kebenaran dan kejujuran. Seterusnya dikuti oleh beberapa faktor lain, seperti disiplin, membina hubungan baik dengan orang lain, memiliki pasangan yang sentiasa menyokong kerjaya mereka, dan ketekunan bekerja yang berbeza dengan orang lain. Kenapa kebenaran dan kejujuran 233
234 tanpa disedari muncul sebagai penyumbang utama kepada kajayaan mereka? Q.S Thaha: 124 menyatakan: Siapa yang berpaling daripada peringatan-Ku, maka sesungguhnya baginya kehidupan yang sempit, dan kami akan mengumpulkan mereka pada hari kiamat dalam keadaan buta(QS. Thaha: 124). Individu yang sentiasa menegakan kebenaran dan kejujuran merupakan individu yang sentiasa berjalan pada garis orbitnya. Seperti yang disentuh sebelum ini, semakin dekat seseorang kepada pusat orbitnya maka semakin tinggi tingkat kejayaan yang akan diperolehi. Jawapan yang tepat adalah kedua-dua faktor tersebut terletak pada pusat orbit manusia. Hart (2005) telah meletakan nabi Muhammad sebagai tokoh paling berpengaruh sepanjang masa diantara 100 tokoh terkemuka yang dia kaji. Beliau menyatakan kemungkinan orang seluruh dunia bertanya kenapa Nabi Muhammad diletakan pada senarai paling atas dalam kalangan tokoh yang paling berpengaruh sepanjang masa? Hasil penyelidikan beliau mendapati Nabi Muhammad merupakan tokoh yang paling berjaya dalam urusan Agama dan urusan dunia sehingga ke hari ini. Agama yang dibawanya merupakan Agama terbesar di dunia, beliau mampu menyebarkan pengaruhnya ke seluruh pelosok dunia dalam masa yang tidak terlalu lama. Dalam sejarah Islam hanya dalam masa 22 tahun 22 bulan 22 hari, iaitu semenjak dirinya dilantik sebagai Rasulullah sehingga menjelang akhir hayatnya. Dalam urusan dunia beliau berpenampilan sederhana namun sangat disegani bukan hanya oleh orang-orang yang menyenanginya, malah oleh orang-orang yang berseberangan dengan ideologi yang dibawa. Tidak ada yang dapat menandingi beliau dalam urusan politik, ekonomi, kepimpinan, pentadbiran negara dan segala perkara yang berkaitan dengan kehidupan peribadi mahupun kehidupan sosial. Apakah yang membuatkan dirinya disenaraikan sebagai seorang yang paling berpengaruh? Terdapat empat ciri utama yang melekat pada dirinya, iaitu selalu berpegang pada prinsip kebenaran (siddiq), selalu menyampaikan kebenaran kepada orang lain (tabligh), dijuluki sebagai al-Amin kerana sentiasa jujur dalam semua tindakan (amanah), dan memiliki kecerdasan yang tinggi (Fathanah). Orang berjaya dalam kajian ini mencadangkan kaedah yang sama dengan kaedah yang dilakukan oleh Rasulullah,
justeru kaedah ini sememangnya telah terbukti berjaya digunakan beberapa abad yang lepas, dan sangat relevan sehingga ke hari ini. (vii) Pembinaan Dorongan Pencapaian Dapatan kajian menunjukkan terdapat lapan kaedah yang dikongsikan oleh subjek untuk pembinaan dorongan pencapaian dalam kehidupan mereka. Kelapan-lapan kaedah tersebut adalah melihat cabaran sebagai peluang, perancangan, disiplin dan istiqamah, usaha maksimum, belajar daripada keberhasilan orang lain, belajar daripada kegagalan, matlamat mesti jelas, dan amanah. Bagaimanapun bila dilihat pada kekerapan subjek menggunakan pengalaman tersebut didapati peratusan tertinggi adalah pada komponen melihat cabaran sebagai peluang, dikiuti oleh perancangan, disiplin dan istiqamah, usaha maksimum, belajar daripada keberhasilan orang lain, belajar daripada kegagalan, dan matlamat mesti jelas. Sedangkan amanah merupakan peratusan terendah yang mereka kongsikan. Namun mereka masih melihat sekiranya seseorang melihat kejayaan itu sebagai satu amanah dalam kehidupan dirinya, maka perkara tersebut boleh menjadi pendorong dalam mewujudkan kecemerlangan. Jika dikaitkan dapatan kajian ini dengan realiti yang berlaku dalam kehidupan, sememangnya kebanyakan dalam kalangan orang-orang berjaya memiliki ciri-ciri tersebut (Ginanjar 2005; Goleman 1999; Ratna Sulistami & Erlinda Manah Mahdi 2006). Ratna Sulistami & Erlinda Manah Mahdi (2006) menyebut komponen- komponen itu dengan istilah Trait, Motive, self-concept, dan self-controll yang merupakan bahagian daripada keperibadian seseorang. Kajian-kajian terkini dan juga realiti kehidupan menunjukkan kemahiran seseorang dalam mengurus komponen- komponen berkenaan didapati lebih berjaya dalam pelbagai sisi kehidupan mereka (pendidikan, kerjaya, keluarga, dan juga kehidupan sosial). Realiti inilah yang dibangkitkan oleh Goleman (1995) yang menyatakan bahawa kebanyakan orang-orang berjaya bukanya kerana memiliki IQ yang tinggi tetapi kerana memiliki ciri-ciri yang ditunjukkan oleh dapatan kajian ini, yang dipanggilnya dengan istilah EQ. Seseorang yang mempunyai dorongan pencapaian yang tinggi, sentiasa berupaya menggunakan kehendak hati yang utama untuk mencapai kejayaan (Goleman 1999). Menurut beliau dorongan pencapaian yang dimiliki oleh seseorang dapat membantu dirinya dalam 235
mengambil sesuatu kebijakan, dan bersungguh-sungguh untuk memperbaiki diri. Goleman (1999) juga menyatakan bahawa dorongan pencapaian yang dimiliki juga membolehkan individu lebih bijaksana untuk berhadapan dengan pelbagai cabaran yang dihadapi, dengan perkataan lain individu ini dapat menjadikan cabaran tersebut sebagai peluang untuk merebut kejayaan dalam kehidupannya. Pandangan tersebut dikukuhkan oleh Stolz (2000) yang memperkenalkan istilah Adversity Question iaitu kemampuan seseorang untuk menjadikan cabaran sebagai peluang. Beliau menyatakan kebanyakan orang berjaya adalah kerana dirinya tidak cepat gibab, tidak mudah kalah apabila berhadapan dengan pelbagai cabaran hidup, sebaliknya dapat menarik makna di sebalik cabaran tersebut. Dalam istilah lain juga disebut dengan ketahanan menghadapi pelbagai dugaan, kemahiran seseorang menjadikan cabararan sebagai peluang untuk menciptakan kecemerlangan. Asmawati Desa (2006) juga menyatakan seseorang yang memiliki dorongan pencapaian yang tinggi selalu berkeinginan untuk memenuhi keperluan hidupnya, dan ianya akan lebih bersemangat untuk memotivasikan diirinya apabila melihat kejayaan orang lain. Garfield, salah seorang penyelidik Barat telah mengkaji ciri-ciri yang dimiliki oleh orang-orang yang memperolehi prestasi tinggi, seperti atlit-atlit peringkat antarabangsa dan calon-calon angkasawan dunia. Kajian beliau mendapati ciri-ciri unik yang dimiliki oleh orang-orang tersebut adalah mereka mempunyai dorongan pencapaian yang sangat tinggi. Ini terbukti pada pemerhatian yang beliau dilakukan tentang cara-cara atlit dan angkasawan tersebut berlatih untuk mewujudkan impian mereka. Beliau mendapati orang-orang tersebut mempunyai cara yang jauh berbeza dengan cara-cara normal seperti yang banyak dilakukan orang-orang yang hanya berprestasi secara normal. Salah satu kaedah yang diperolehi dalam kajian ini untuk pembinaan dorongan pencapaian adalah dengan cara belajar daripada kegagalan. Kajian dan realiti hari ini semangkin banyak menemukan orang-orang berjaya kerana sentiasa belajar daripada kegagalan yang pernah mereka lakukan, sama ada kegagalan itu oleh diri sendiri mahupun kegagalan yang disebabkan oleh faktor-faktor lain. Dapatan ini selari dengan pandangan Krishna (2006) yang menyatakan bahawa dorongan pencapaian yang 236
237 dimiliki oleh seseorang juga tercermin pada penerimaanya terhadap kegagalan dan kekecewaan yang pernah diperolehi. Menurut beliau bangsa-bangsa besar di dunia hari ini adalah kerana mereka memiliki dorongan pencapaian yang tinggi, dan setiasa menjunjung tinggi nilai-nilai yang dipegang oleh bangsa tersebut. Mustahil seseorang memperolehi kejayaan yang menyerlah sekiranya tidak mempunyai dorongan pencapaian yang tinggi. Justeru, individu sebegini selalu dikaitkan dengan prestasi cemerlang, mempunyai daya kreativiti yang tinggi untuk menjadikan kegagal tersebut sebagai guru yang amat berharga untuk menciptakan peluang kejayaan di masa hadapan (Boyartzit 2000; Gorge 2000; Bedwell 2001; McClelland 2007). (viii) Pembinaan Cara Memahami Orang Lain Dapatan kajian menunjukkan terdapat tiga kaedah yang dikongsikan oleh subjek untuk dapat memahami orang lain, iaitu mengambil berat, bertolak ansur dan merendahkan ego, serta fleksibel. Mengambil berat merujuk kepada kemampuan individu untuk merasakan keadaan yang dirasakan oleh orang lain seperti apa yang mereka rasakan. Sedangkan bertolak ansur dan merendahkan ego pula merujuk kepada kebolehan individu untuk mengalah demi menghargai perasaan orang lain. Manakala fleksibel pula merujuk kepada kesanggupan untuk menerima orang lain dalam pelbagai keadaan. Mengambil berat keadaan orang lain sememangnya merupakan asas bagi seseorang untuk dapat memahami orang lain. Mustahil bagi seseorang dapat merasakan apa yang diarasakan oleh orang lain sekiranya dia tidak dapat mengambil berat tentang orang tersebut. Mengambil berat bukan hanya sekadar dapat merasakan apa yang dirasakan oleh orang lain, tetapi cuba melakukan sesuatu untuk membantu orang tersebut daripada permasalahan yang sedang dihadapi sesuai dengan kemampuan diri sendiri. Seseorang yang memiliki sifat mengambil berat tentang keadaan orang lain, dia berusaha mencari jalan penyelesaian walaupun terkadang perlu melibatkan orang-orang di luar dirinya. Ini selari dengan pandangan Goleman (1999) yang menyatakan bahawa seseorang yang mempunyai sifat mengambil berat dalam dirinya mempunyai kepekaan yang tinggi terhadap persekitaran sosial, dan dia dapat mentafsir dengan tepat situasi yang berlaku pada persekitaran tersebut. Individu ini
tidak berhenti sampai disini, malah cuba melihat peluang apakah yang boleh disumbangkan terhadap persekitaran tersebut sekiranya ada sesuatu yang perlu diperbetulkan. Bila dikaitkan dengan profesion sebagai seorang guru, mengambil berat tentang keadaan orang lain sebenarnya merupakan asas yang sangat penting untuk menjadikan guru tersebut menjadi seorang guru yang berkesan (Chernis 1998; Corey, Corey & Callahan 2003; Goleman 1999; Katzenbach 2000; Muhibbin Syah 1995; Tajudin Ninggal 2003; Shahbani 2005). Kajian yang dijalankan Taufiq Pasiak (2007) mendapati bahawa seseorang yang sentiasa mengambil berat orang lain, menjadikan hatinya lebih baik dan lebih sensitif dengan keadaan orang lain. Menurut beliau dari segi kesihatan juga didapati individu sebegini lebih sihat berbanding dengan individu yang kurang sensitif dengan keadaan orang lain, individu yang hanya sibuk memikirkan diri sendiri dan tidak peduli dengan persekitaran. Kenapa perkara ini boleh berlaku? Kajian beliau mendapati individu yang sensitif dengan keadaan orang lain sentiasa memperbaiki diri mereka terlebih dahulu sebelum mengulurkan bantuanya kepada orang lain. Dia dilihat sebagai seorang yang mempunyai nilai tinggi oleh persekitaranya. Nilai tersebut merupakan obat yang paling hebat untuk meningkatkan kekebalan pada tubuh seseorang. Keadaan inilah yang menyumbang terhadap kesihatan mereka. Realiti kehidupan sememangnya menunjukkan sekiranya seseorang merasa tidak bernilai ataupun tidak berguna dalam persekitaranya. Keadaan ini kemungkinan boleh menimbulkan rasa tertekan pada diri seseorang. Apabila seseorang selalu dalam keadaan tertekan maka penyakit lain mudah menyerang (Taufiq Pasiak 2007; Zinah Ahmad & Hamdan Mohd. Ali 2006). Jika dikaitkan dengan pandangan Islam mengambil berat tentang keadaan orang lain sememangnya dinilai sebagai perbuatan yang sangat baik dan boleh mendatangkan pertolongan Sang Khaliq terhadap individu yang memiliki sifat tersebut. Seperti dinyatakan dalam al-Qur'an yang bermaksud: Sesiapa yang menolong Agama Allah maka Allah akan menolong mereka. 238
Orang-orang yang menolong Agama Allah yang dimaksudkan oleh ayat ini adalah termasuk orang yang mengambil berat tentang urusan hamba-hamba Allah yang bertugas sebagai khalifah di muka bumi ini. Jikalau Allah menghendaki, sesuatu yang tidak terfikirkan oleh akal kita boleh sahaja terjadi, kerana Dia Yang Maha tahu, dan Dia Boleh melakukan sesuatu mengikut kehendaknya, yang kemungkina tidak terjangkau oleh akal fikiran manusia. Selanjutnya bertolak ansur dan merendahkan ego juga didapati membantu seseorang untuk memahami orang lain. Individu yang selalu melihat dirinya lebih daripada orang lain, ataupun sering dikatakan sebagai individu yang egois, dalam realiti kehidupan sememangnya sering dilihat kurang sensitif ataupun kurang peka dengan keadaan orang lain. Individu sebegini biasanya mempunyai hati yang keras, berat bagi dirinya untuk berada pada posisi yang sejajar dengan orang lain, apatah lagi pada posisi di bawah orang lain. Dia merasakan dirinya lebih hebat, lebih berkeupayaan berbanding dengan orang lain. Keadaan ini yang menjadikan dirinya sukar untuk memahami apa yang dirasakan oleh orang lain. Ciri individu yang mudah bertolak ansur dan merendahkan ego selalunya mudah memberikan penghargaan kepada orang lain, memberikan perhatian yang tulus, mau mendengarkan orang lain apabila bercerita tentang dirinya, sentiasa membuat orang lain penting di hadapanya, mudah meminta maaf apabila merasa bersalah, ringan lidahnya untuk mengucapkan terima kasih kepada orang lain, mudah memberikan pujian kepada orang lain, dan sentiasa berusaha memahami perasaan orang lain (Ary Ginanjar 2005). Individu yang memiliki ciri-ciri seperti ini tentunya sangat mudah memahami orang lain, kerana dia melihat orang lain sangat berharga di hadapannya, menyayangi orang lain sama seperti menyayangi diri sendiri. Individu yang mudah bertolak ansur dan merendahkan ego kebiasaanya memiliki prinsip sentiasa memberi dan mengawali (Ary Ginanjar 2005). Prinsip memberi dan mengawali merupakan prinsip Bismillah. Kalau diperhatikan dalam Al- Qur'an semua awal-awal surah diawali dengan bismillahirrahmanirrahiim. Kalimat ini bermaksud "dengan nama Allah yang Maha pengasih lagi Maha penyayang" Pengasih dan penyayangnya Allah tidak ada dapat menandingi, Allah tidak hanya mengasihi dan menyayangi umat Islam tetapi Allah mengasihi semua makhluk ciptaanya. Dengan 239
perkataan lain tidak pilih kasih. Kasih dan sayang Allah adalah kasih dan sayang yang tulus, ikhlas yang tiada tandingnya, dan tidak pernah meminta dibalasi kasih sayang yang diberikan. Inilah yang dimaksudkan dengan prinsp Bismillah iatu prinsip sentiasa memberi dan memulakan. Kenapa orang-orang yang memegang pripsip memperolehi kejayaan?. Disedari ataupun tidak sememangnya Allah telah menjanjikan bahawa Dia akan membalasi setiap perbuatan yang dilakukan oleh hamba-hambanya. Seperti dinyatakan berikut ini: ... maka barangsiapa yang melakukan kebaikan walaupun sebesar biji Zarah, Ia pasti akan melihatnya! Dan barang siapa melakukan kejahatan walaupun sebesar biji Zarah, Ia juga pasti akan melihatnya (QS. al-Zalzalah: 7-8). Kemungkinan perkara inilah yang membantu kejayaan orang-orang yang terlibat dalam kajian ini, sehingga secara tidak langsung mereka menyatakan bahawa bertolak ansur dan merendahlan ego sangat membantu mereka untuk memahami orang lain. Kaedah terakhir yang didapati dalam kajian ini untuk pembinaan memahami orang lain adalah fleksibel, iaitu kesediaan seseorang untuk menerima orang lain dalam pelbagai keadaan. Dalam istilah lain sering juga disebut menerima orang lain tanpa syarat. Dalam realiti kehidupan sememangnya dapat dibuktikan bahawa seseorang yang dapat menerima orang lain tanpa syarat, sangat mudah untuk memahami keadaan orang lain, kerana individu sebegini melihat orang lain bukan menurut ukuran dirinya tetapi dia cuba memahami orang lain mengikut keadaan orang tersebut. Inilah yang menyebabkan dirinya sangat mudah untuk memahami orang lain. Ini selari dengan pandangan Goleman (1999) yang menyatakan bahawa individu yang memiliki sifat fleksibel berkebolehan untuk mengesan perasaan orang lain daripada perspektif orang tersebut. Menunjukkan minat yang mendalam terhadap kehendak dan masalah yang dihadapi oleh orang lain. Menurut beliau individu ini sangat sensitif terhadap tingkah laku yang ditunjukkan oleh seseorang, dan berminat mendengarkan pelbagai masalah yang dicurahkan seseorang kepadanya. 240 ini
(ix) Pembinaan Cara Mengembangkan Potensi Orang Lain Dapatan menunjukkan terdapat tiga kaedah yang dikongsikan oleh responden dalam pembinaan mengembangkan potensi orang lain iaitu beri sokongan dan galakan, memberikan peluang, dan memberikan kesedaran. Memberi sokongan merujuk kepada kemampuan individu untuk memberikan dorongan, peneguhan dan meraikan potensi yang dimiliki oleh seseorang. Sedangkan memberi peluang pula merujuk kepada kemampuan individu untuk mencarikan peluang ataupun jalan kepada orang lain untuk mengembangkan potensi yang ada pada dirinya. Manakala memberi kesedaran pula merujuk kepada kemampuan seseorang dalam memberikan kesedaran kepada orang lain untuk menyatakan bahawa orang tersebut mempunyai potensi untuk pergi lebih jauh daripada apa yang didapatkan sekarang ini. Dapatan ini selari dengan pandangan Goleman, Boyatzis & McKee 2002 yang menyatakan bahawa untuk mengembangkan potensi orang lain sememangnya digalakan bagi individu untuk memberikan sokongan dan galakan terhadap individu yang hendak dibantu. Menurut mereka yang memiliki kemahiran memberikan sokongan dan galakan kepada orang lain, mampu mengesan keperluan dan potensi yang dapat dikembangkan pada orang lain tersebut. Individu ini memiliki cara tersendiri untuk memberikan ganjaran atas kekuatan dan pencapaian orang lain berkenaan. Ciri yang unik pada individu ini boleh menjadi pembimbing kepada orang lain, sentiasa menawarkan tugas yang mencabar kepada seseorang bagi tujuan membentuk dan mengembangkan kemahiran individu berkenaan. Individu yang sentiasa melihat kepentingan mengembangkan potensi orang lain ini berprinsip bahawa kejayaan yang diperolehi oleh seseorang sekiranya tidak memberikan pengaruh kepada orang lain, maka individu tersebut belumlah dianggap berjaya. Dengan perkataan lain, individu yang berjaya adalah individu yang dapat membantu orang lain berjaya bersama-sama dengan dirinya, inilah yang disebut dalam konsep Islam sebagai "Rahmatan Lil 'Aalamin" iaitu satu prinsip kecemerlangan untuk semua orang. Individu yang memiliki prinsip ini, merasa resah sekiranya orang-orang di sekitarnya tidak dapat dia bantu untuk memperolahi kecemerlangan secara bersama- sama. Inilah yang dimaksudkan oleh Q.S. al-Qashas: 84 yang bermaksud; 241
Sesiapa yang membawa kebaikan, pahalanya adalah lebih baik daripada kebaikan yang dia lakukan...(QS. al-Qashas: 84) Kajian Gardner mendapati hasil pemikiran secara berkumpulan jauh lebih baik daripada hasil pemikiran secara bersendirian. Beliau membuktikan kajian ini melalui eksperimen melalui belajar secara berkumpulan dalam satu mata kuliah. Hasil kajian membuktikan bahawa hasil kerja berkumpulan adalah lebih baik berbanding kerja sendirian. Menurut beliau kerja secara berkumpulan bukan hanya berpengaruh kepada skor yang diperolehi oleh pelajar, tetapi juga membawa kebaikan kepada cara berkomunikasi dan berinteraksi dalam kalangan pelajar tersebut. Dalam kerja secara berkumpulan masing-masing individu akan menyumbangkan fikiran untuk kumpulan tersebut. Setiap fikiran yang disampaikan kemungkinan melihat satu-satun isu daripada perspektif yang berbeza, sehingga melahirkan kepelbagaian pandangan dalam kumpulan berkenaan. Kepelbagaian yang ditunjukkan oleh masing-masing ahli dalam kumpulan, secara tidak langsung merupakan wadah latihan bagi individu untuk menghargai pandangan orang lain. Menghargai pandangan orang lain bermakna meraikan, menyokong dan memberikan galalakan serta memberikan peluang kepada orang tersebut untuk memberikan pandangan mereka pada isu-isu yang lain. Inilah persamaan pandangan Gardner tersebut dengan dapatn kajian ini. Memberikan peluang kepada orang lain juga merupakan satu kaedah yang dikongsikan oleh subjek untuk mengembangkan potensi orang lain. Memberikan peluang kepada orang lain secara tidak langsung telah memberikan keyakinan kepada orang tersebut untuk membuktikan kebolehan yang dia miliki. Seseorang yang diberikan peluang untuk bertanggungjawab terhadap sesebuah pekerjaan, cara penerimaan dan cara mereka melaksanakan pekerjaan tersebut akan berbeza daripada mereka bekerja di bawah kawalan orang lain. Secara tidak langsung cara seperti ini merupakan kaedah untuk mengembangkan potensi orang lain. Menurut Gray (2001) memberikan peluang kepada orang lain untuk mencuba sesuatu bagi tujuan mengembangkan potensi diri mereka sebenarnya merupakan tanggungjawab bagi setiap orang. Bagi beliau apabila seseorang merasakan bahawa mengembangkan potensi orang lain merupakan tanggungjawab, maka dirinya akan merasa bangga dan bahagia melihat orang lain berjaya. Justeru, individu sebegini lebih bahagia melihat orang lain bahagia dan berjaya. 242
Apabila seseorang bahagia melihat kejayaan yang diperolehi oleh orang lain, kebahagiaan itu sebenarnya adalah kebahagiaan dirinya sendiri kerana individu ini melihat orang lain adalah bahagian daripada dirinya yang mesti dibantu sebagaimana membantu dirinya sendiri (Gray 2001). Menurut beliau kejayaan peribadi adalah rasa bahagia yang dimiliki oleh seseorang, dan berkuasa dalam proses melaksanakan sesuatu perkara yang ingin dilakukan. Berkuasa dalam proses melakukan perkara yang ingin dilakukan bukan bermakna hidup tanpa aturan, maknanya di sini adalah bertindak berdasarkan prinsip kebenaran. Justeru, apabila seseorang memberikan peluang kepada orang lain untuk membantu mengembangkan potensi dirinya sebenarnya dia telah memberikan kebahagiaan kepada dirinya sendiri, kerana ini merupakan fitrah semula jadi manusia. Kaedah ketiga yang didapati oleh kajian ini untuk mengembangkan potensi orang lain adalah dengan cara memberikan kesedaran. Seperti yang telah disentuh pada bahagian awal bab ini, al-Ghazali telah mengelompokan manusia kepada empat kelompok besar, salah satunya adalah "kelompok orang yang tahu, tetapi dia tidak tahu bahawa dirinya tahu". Dalam relaliti kehidupan sememangnya sering dilihat kelompok orang seperti ini. Orang seperti ini memerlukan orang lain untuk mengingatkan mereka, kerana dia tidak menyedari bahawa dirinya mempunyai potensi untuk berkembang lebih baik daripada apa yang telah dia perolehi. Menurut Goleman (1999) individu seperti ini dikaitkan dengan individu yang rendah kesedaran kendiri ataupun kurang memiliki kreativiti untuk menilai kekuatan dan kelemahan diri sendiri. Justeru, individu sebegini memerlukan ingatan daripada orang lain untuk memberikan kesedaran kepada dirinya supaya dia dapat melihat semula potensi yang dimiliki dalam dirinya. Dalam Islam kaedah ini menjadi unggulan Rasulullah saw untuk membina umatnya sama-sama menuju kecemerlangan. Seperti dinyatakan dalam Q.S. Ali-Imran: 104 yang bermaksud Dan hendaklah diatara kamu ada segolongan orang yang menyeru kepada kebajikan, menyuruh kepada yang ma'ruf dan mencegah dari yang mungkar, dan mereka itulah orang-orang yang beruntung(QS. Ali Imran: 104). 243
244 Menyeru kepada kebajikan dimaksudkan oleh ayat ini adalah termasuk memberikan ingatan kepada orang-orang yang tidak dapat melihat potensi dirinya dengan baik. Individu yang menggunakan pendektan ini dikaitkan dengan keberuntungan. Keberuntungan dimaksudkan adalah kecemerlangan kejayaan individu tersebut mengingatkan semula individu yang selama ini kurang melihat potensi yang dimiliki dalam dirinya. Ketiga-tiga kaedah yang didapati dalam kajian ini sememangnya selari dengan langkah-langkah yang dilakukan oleh orang-orang yang berjaya membantu mengembangkan potensi orang lain. (x) Pembinaan Cara Mempengaruhi Orang Lain Hasil kajian mendapati terdapat tiga kaedah yang dikongsikan oleh subjek untuk mempengaruhi orang lain, iaitu make them happy dan menyenangkan, membina rasa kebersamaan, dan berikan idea beserta sokongan. Make them happy dan menyenangkan merujuk kepada kemampuan individu untuk membuat orang lain menjadi bahagia dan senang dengan dirinya. Sedangkan membina rasa kebersamaan merujuk kepada kemampuan individu untuk menunjukkan rasa kebersamaan, dan mampu merapatkan jurang antara diri sendiri dengan orang lain. Manakala memberikan idea beserta sokongan merujuk kepada kemampuan individu dalam memberikan hujah dan logik yang meyakinkan apabila menyampaikan idea kepada orang lain. Menurut Goleman (1999) mempegaruhi orang lain merupakan asas bagi seseorang untuk membina hubungan sosial. Individu yang memiliki kemahiran sosial yang tinggi dapat membaca persekitaranya dengan baik, dan mampu mencetuskan pelbagai respons yang sesuai dengan keperluan persekitaran tersebut, menerusi kemahiran ataupun teknik-teknik mempengaruhi yang dimiliki. Individu sebegini pandai menggunakan pelbagai taktik yang efektif untuk membujuk orang lain, memiliki cara yang berkesan dalam menyampaikan idea, sehingga dapat menarik minat orang lain terhadap idea yang disampaikan. Individu ini juga pandai menggunakan strategi yang pelbagai untuk membina konsensus dan sokongan, serta mencetus suasana yang dramatik untuk menonjolkan idea yang ingin dikongsikan dengan seseorang.
245 Membuat orang lain merasa senang dan gembira sememangnya memudahkan seseorang untuk mempengaruhi orang lain. Apabila seseorang merasa senang dan gembira dengan diri kita akan memudahkan kita untuk menyampaikan sesuatu idea yang perlu dikongsikan dengan orang tersebut (Goleman 1999). Menurut beliau salah satu kemahiran EQ adalah kemampuan seseorang untuk memahami keadaan orang lain. Sekiranya seseorang mahu jujur dengan suara hatinya, kunci EQ adalah pada suara hati tersebut. Suara hati yang murni sememangnya menginginkan orang lain sentiasa merasa senang dan gembira daripada setiap tindakan yang dilakukan. Justeru, orang-orang yang mengikuti suara hati tersebut memudahkan dirinya untuk mempengaruhi orang lain. Inilah yang dimaksudkan oleh Q.S. Al-'Alaq yang bermaksud: Bacalah dengan menyebut nama Tuhan-mu yang meciptakan. Dia telah menciptakan manusia daripada segumpal darah. Bacalah dan Tuhanmu yang Maha pemurah.Yang menjarkan manusia perkara-perkara yang tidak diketahuinya (QS. al-Alaq: 1-5) Setiap orang menginginkan supaya orang lain melakukan sesuatu yang menyenangkan untuk dirinya, untuk itu seseorang perlu pandai membaca pelbagai perkara yang boleh membuatkan orang lain menjadi senang. Goleman (2007) menyatakan seseorang yang pandai menyenangkan hati orang lain dapat mengubah persepsi negatif terhadap dirinya menjadi persepsi positif yang menyebabkan dirinya dapat diterima oleh orang lain tersebut. Dalam relaliti kehidupan, apabila seseorang mempunyai seseatu idea yang ingin dikongsikan dengan orang lain, kemungkinan wujud pelbagai reaksi orang lain dalam menerima idea tersebut sebagai satu idea yang baik. Individu yang melontarkan ideanya kemungkinan akan mendapatkan maklum balas negatif yang boleh mencabar dirinya ataupun sebaliknya. Bagaimanapun, individu yang pandai menyenangkan hati orang lain, dia tidak akan membalas maklum balas negatif tersebut dengan balasan yang sama, tetapi dia boleh menjadikan persepsi negatif tersebut untuk membuat orang lain dapat menerima idea yang ingin dia kongsikan. Kemampuan seseorang untuk membuat orang lain menjadi senang, Goleman menyebutnya dengan istilah social intelligence iaitu kepekaan individu untuk menjadikan orang lain merasa senang dengan dirinya.
246 Bagi beliau terdapat dua perkara penting yang perlu diperhatikan dalam mempengaruhi orang lain, iaitu kesedaran sosial dan fasiliti sosial. Kesedaran sosial menggambarkan tentang apa yang dirasakan oleh seseorang tentang orang lain, dan fasiliti sosial pula menggambarkan tentang apa yang perlu dilakukan dengan kesedaran terhadap orang lain tersebut. Justeru, individu yang memiliki kemahiran ini sangat mudah bagi mereka untuk mempengaruhi orang lain, kerana orang merasa selesa dengan pendekatan yang dia lakukan. Goleman (2007) juga menyatakan bahawa membuat orang lain senang dan bahagia, secara tidak langsung seseorang telah melayani dengan baik kehandak hati orang lain. Covey (2001) menamakan istilah ini dengan berusaha mengerti orang lain terlebih dahulu baru minta orang lain mengerti dengan diri kita. Menurut Covey ini merupakan prinsip pertama dalam membangunkan kemahiran sosial (mempengaruhi orang lain). Goleman (2007) menyatakan kemampuan ini adalah merupakan kemampuan yang dimiliki oleh orang-orang yang didapati lebih menonjol dalam memimpin sesebuah organisasi berbanding dengan orang yang tidak memiliki kemahiran sedemikian. Individu seperti ini sentiasa meluangkan masa untuk melayani perasaan orang lain terlebih dahulu sebelum dirinya menyatakan hasratnya kepada orang lain tersebut. Beliau menyatakan justeru, individu sebegini didapati lebih berjaya berbanding dengan orang lain. Dapatan kajian juga menunjukkan mempengaruhi orang lain dengan cara membina kebersamaan. Individu yang memiliki kemahiran untuk mewujudkan kebersamaan sememangnya mudah bagi dirinya untuk mempengaruhi orang lain. Sebagai contoh, individu sebegini apabila ingin menyampaikan sesuatu kepada orang lain, kebiasaanya dia berusaha menjadikan idea yang ingin disampaikan itu menjadi sebahagian daripada idea orang-orang yang akan dipengaruhinya. Dengan perkataan lain, dia akan memberikan keyakinan kepada orang lain bahawa idea tersebut penting untuk bersama. Kalau kita lihat dalam realiti kehidupan, kaedah ini sebenarnya banyak digunakan oleh orang-orang berniaga menggunakan pendekatan Multi Level Marketing. Dia menggunakan kaedah membina rasa kebersamaan dalam untuk mempengaruhi orang lain, dalam mewujudkan kejayaan perniagaan mereka. Seseorang yang memiliki kemahiran seperti ini dalam dunia kerjaya, Goleman (2007) mengaitkan
individu seperti ini dengan pelbagai istilah bagi menggambarkan kejayaan individu tersebut, seperti penesihat yang paling cerdik, ahli politik dipilih rakyat, jurujual yang paling produktif, guru yang paling berjaya, dan terapis yang paling berwawasan. Menurut Goleman (1999) membina semangat kebersamaan merupakan asas penting bagi seseorang agar lebih mudah mempengaruhi orang lain. Menurut beliau individu yang memiliki kemahiran sebegini sememangnya dapat membina hubungan bermakna dan membina semangat kerjasama dalam mewujudkan sesuatu matlamat. Menurut Syed Najmuddin (2005) dalam budaya Asia sifat kerjasama serta mementingkan masyarakat melebihi kepentingan individu. Pada pandangan beliau ini merupakan ciri budaya Asia yang sentiasa ditekankan dalam pendidikan keluarga mahupun sekolah. Dalam realiti kehidupan didapati masing-masing individu telah dilatih untuk mengaambil tanggungjawab dalam kehidupan keluarga mereka, seperti menjaga adik dan membantu ibu di rumah bagi kanak-kanak perempuan (Noriah 1999; Syed Najmuddin 2005). Daripada kecil telah diajarkan untuk menghormati dan membantu orang lain terutamanya seseorang yang lebih tua. Syed Najmuddin (2005) berpandangan bahawa pembinaan tingkah laku sentiasa menghormati orang lain, secara tidak langsung telah mengajarkan seseorang untuk mengawal diri daripada tindakan kurang sopan terhadap orang lain, menjalin dan mengukuhkan persaudaraan dan persahabatan, dan prihatin serta mengambil berat keadaan yang dihadapi oleh orang lain. Dalam kehidupan bermasyarakat justeru individu sebegini dilihat sebagai individu yang mempunyai keperibadian dan nilai yang tinggi. Bila dikaitkan dengan dapatan kajian ini, Kemungkinan pengaruh budaya dan didikan sejak kecil ini menjadi salah satu pendorong terhadap munculnya dapatan tersebut. Kemungkinan seseorang telah dapat melihat makna kebersamaan tersebut melalui pengajaran dan pengalaman hidup mereka, sehingga mereka melihat kebersamaan itu boleh diaplikasikan dalam pelbagai aspek kehidupan. Subjek yang memberikan pandangan dalam kajian ini adalah individu-individu yang dianggap berjaya dalam kehidupan, kemungkinan mereka telah membuktikan sendiri melalui pengalaman hidup bahawa dengan membina kebersamaan mereka dapat lebih mudah untuk berurusan dengan orang lain. 247
Kaedah ketiga yang didapati dalam kajian ini untuk mempengaruhi orang lain adalah dengan cara memberikan idea beserta sokongan. Bagi memberikan keyakinan kepada orang lain sememangnya diperlukan bukti-bukti dan sokongan yang mantap terhadap sesuatu idea yang ingin disampaikan. Kemahiran seseorang dalam memberikan hujah tentang sesuatu idea yang dikongsikan, kemungkinan menjadikan orang lain lebih percaya dengan idea tersebut. apatah lagi kalau idea tersebut hendak dikongsikan dengan orang-orang yang lebih mahir dan lebih matang dalam bidang berkenaan. Berhadapan dengan orang-orang yang lebih mahir dan lebih mengusai bidang yang akan dikongsikan lebih diperlukan lagi bukti-bukti dan sokongan yang mantap tentang idea yang akan dikongsikan tersebut. Justeru, kemahiran individu dalam mengemukan hujjah dan bukti akan menjadikan orang lain lebih mudah untuk menerima idea yang mahu dikongsikan tersebut. Malah dalam Q.S Ali-Imran: 159 dinyatakan untuk mempengaruhi orang lain bukan hanya pandai berhujjah tetapi juga perlu teknik-teknik tertentu sehingga orang lain berminat dengan idea yang dibawa tersebut. seperti dinyatakan: ...berlaku lemah lembutlah terhadap mereka. Sekiranya kamu bersikap keras lagi berhati kasar, tentulah mereka menjauhkan diri dari sekelilingmu...(QS. Ali-Imran: 159) Ini mengisyaratkan bahawa seseorang juga perlu memiliki cara yang berkesan untuk menyampaikan sesuatu idea yang dirasakan penting untuk dikongsikan dengan orang lain. (xi) Pembinaan Cara Pengurusan Konflik Dapatan kajian menunjukkan terdapat empat kaedah yang dikongsikan oleh subjek dalam pengurusan konflik, mengumpulkan maklumat, tidak memihak, kembali pada agama, dan tunjukan matlamat ataupun goal. Mengumpulkan maklumat merujuk kepada kemahiran individu untuk mendapatkan maklumat yang kukuh dari pelbagai pihak dalam menyelesaikan koflik yang berlaku. Tidak memihak menggambarkan tentang kemahiran seseorang dalam mendengarkan luahan daripada pihak-pihak yang berkonflik, individu ini tidak bias dalam mendengar dan mencermati pelbagai maklumat yang diberikan oleh kedua belah pihak yang berkonflik. Sedangkan kembali 248
kepada agama pula merujuk kepada kemahiran seseorang untuk menjadikan Agama sebagai landasan dalam penyelesaian konflik. Manakala tunjukkan matlamat dan goal merujuk kepada kemahiran individu untuk menyatakan, bahawa terdapat satu matlamat yang lebih penting yang mesti dicapai. Matlamat tersebut tidak mungkin dapat dicapai sekiranya orang-orang yang akan menjayakan dalam keadaan berkonflik. Menurut Goleman (1999) pengurusan konflik merujuk kepada kemahiran seseorang dalam menyelesaikan sesuatu perselisihan. Seseorang yang berkemahiran dalam pengurusan konflik dapat menangani individu yang sukar dihadapi serta boleh menenangkan keadaan yang tegang dengan bijaksana. Individu ini juga dapat mengesan potensi konflik berlaku dalam sesuatu kedaan. Individu yang memiliki kemahiran menyelesaikan konflik juga dapat menyelesaikan dan meredakan percanggahan pendapat diantara dua kubu yang berkonflik dengan kaedah menang- menang. Individu sebegini menggalakan penyelesaian dan perbincangan secara terbuka, dan mampu merancang penyelesaian konflik yang berlaku tanpa merugikan salah satu pihak. Alfarisi (2005) menyatakan seseorang yang akan membantu menyelesaikan konflik memang sepatutnya mengumpulkan semua maklumat yang berkaitan dengan konflik yang berlaku, seterusnya meneliti maklumat-maklumat yang telah diperolehi daripada pelbagai aspek untuk memastikan kesesuaian maklumat yang diperolehi dengan konflik yang berlaku. Maklumat-maklumat yang bersesuaian akan digunakan untuk membantu menyelesaikan konflik, sedangkan maklumat-maklumat yang tidak bersesuaian dibuangkan supaya tidak mempengaruhi jalanya penyelesaian konflik dengan baik. Sebab maklumat-maklumat yang tidak sesuai itu boleh menyebabkan bias dalam mengambil keputusan sekiranya individu yang mengendalikan konflik tidak hati-hati dengan keadaan seperti ini. Dalam Islam langkah-langkah penyelesaian konflik seperti ini telah diabadikan dalam surah al-An'am: 74-79, dalam ayat ini Allah telah menceritakan bagaimana Nabi Ibrahim yang sedang berkonflik dengan dirinya sendiri, kemudian dia mendapatkan jalan penyelesaian terbaik, dan seterusnya dapat meluruskan jalan orang-orang yang mahu mendengarkan seruanya (Q.S al-An'am 74- 79). 249
Tidak memihak merupakan langkah bijaksana dalam penyelesaian konflik. Dalam realiti kehidupan kaedah penyelesaian konflik sebegini memang didapati terbukti berjaya dan menyenangkan kedua-dua belah pihak, kerana kedua belah pihak merasa tidak dirugikan. Kaedah ini telah dibuktikan berjaya oleh Rasulullah saw ketika beliau menangani konflik antara dua Qabilah di Mekkah. Dua kelompok ini berkonflik kerana masing-masing mereka merasakan lebih berhak untuk meletakan Hajar Ashwat semula ke tempat asalnya. Untuk meredakan konflik ini Rasulullah telah menggunakan kaedah menang-menang (tidak memihak), iaitu dengan cara melibatkan kedua-dua kelompok tersebut bersama-sama dengan Rasulullah untuk meletakan Hajar Ashwat itu semula pada tempatnya. Justeru, masing-masing mereka tidak merasa dirugikan oleh pendekatan yang digunakan oleh Rasulullah tersebut. Kaedah tersebut telah diabadikan dalam al-Qur'an untuk dijadikan panduan penyelesaian konflik sehingga ke hari ini. Seperti dinyatakan dalam surah al-Nisa': 35 yang bermaksud: Wahai orang-orang yang beriman, jadilah kamu orang yang benar-benar penegak keadilan, menjadi saksi karena Allah biarpun terhadap dirimu sendiri atau ibu bapa dan kaum kerabatmu. Jika ia kaya ataupun miskin, maka Allah lebih tahu kemaslahatannya. Maka janganlah kamu mengikuti hawa nafsu karena ingin menyimpang dari kebenaran. Dan jika kamu memutar balikkan (kata-kata) atau enggan menjadi saksi, maka sesungguhnya Allah adalah Maha Mengetahui segala apa yang kamu kerjakan. Dalam ayat lain (surah Al- Maidah: 8) juga dinyatakan yang bermaksud "Hai orang-orang yang beriman hendaklah kamu jadi orang-orang yang selalu menegakkan (kebenaran) karena Allah, menjadi saksi dengan adil. Dan janganlah sekali-kali kebencianmu terhadap sesuatu kaum, mendorong kamu untuk berlaku tidak adil. Berlaku adillah, karena adil itu lebih dekat kepada takwa. Dan bertakwalah kepada Allah, sesungguhnya Allah Maha Mengetahui apa yang kamu kerjakan (QS. al- Nisa': 35) Thomas Merton mengungkapkan "jika kau sendiri merasa damai, setidaknya ada sedikit kedamaian di dunia. Kemudian bagilah rasa damaimu dengan semua orang, dan semua orang akan merasa damai (Dyer 2005). Jauh daripada konflik (mewujudkan kedamaian) merupakan sunnatullah ataupun inti sari alam semesta. Jauh daripada konflik merupakan kasih sayang yang tak terbatas, kerana tidak ada rasa marah, rasa takut, keserakahan, kedengkian ataupun iri hati. Jauh daripada konflik bermakna mewujudkan samudera kedamaian yang luas, kerana tiada konflik dengan 250
orang lain. Secara spiritual kedamaian adalah selaras dengan sifat-sifat ketuhanan (Dyer 2005). Dyer (2005) menyatakan bahawa kebencian merupakan sumber kepada individu yang berkonflik. Peringkat awal mungkin seseorang agak sukar untuk menerima kenyataan ini, kerana kemungkinan mereka akan beralasan bahawa mereka berkonflik kerana wujudnya ketidak selarasan diantara kedua belah pihak. Kalau difikirkan dengan hati terbuka tanpa didorong dengan rasa benci ketidak selarasan di antara kedua belah pihak itu tidak akan menjadi konflik diantara mereka. Justeru, untuk penyelesaian konflik tersebut beliau mencadangkan agar setiap individu memilih jalan keluar spiritual, selari dengan hasil kajian ini, seperti yang dicadangkan oleh kebanyakan subjek kajian iaitu menyelesaiian konflik dengan cara kembali kepada agama. Seseorang yang membenci adalah kerana merasa dibenci oleh orang lain, akhirnya dia meluahkan kebencian tersebut kepada orang yang dilihatnya membenci dirinya, inilah yang medorong berlakunya konflik. Kaedah yang dicadangkan oleh Dyer (2005) untuk menyelesaikan konflik tersebut adalah dengan penuh kasih sayang, kerana Tuhan mengasihi manusia tanpa syarat, walaupun manusia mengetahuinya. Seperti dibincangkan sebelum ini konflik wujud kerana adanya kebencian, untuk itu salah satu pihak mesti menggunakan pendekatan kasih sayang. Kaedah keempat yang dikongsikan oleh subjek dalam penyelesaian konflik adalah dengan cara menunjukkan goal atapun matlamat. Kaedah ini nampaknya lebih sesuai untuk menyelesaikan konflik yang berlaku dalam sebuah oraganisasi. Sesebuah organisasi tentunya mempunyai satu matlamat iaitu matlamat organisasi. Seseorang yang berkhidmat dalam organisasi tersebut sepatutnya memahami apakah yang menjadi matlamat oragnisasi. Sekiranya ada diantara kakitangan yang berkhidmat dalam organisasi tersebut, kurang memahami matlamat organisasi, maka individu yang bertanggungjawab memimpin organisasi tersebut mesti berani mengingatkan tentang matlamat organisasi. Sekiranya wujudnya konflik yang boleh mengganggu perjalanan menuju matlamat tersebut, maka senang untuk menunjukkan semula bahawa dalam organisasi ada satu matlamat yang mesti didahulukan. Pemberian kesedaran sebegini 251 tidak
kebiasaanya memang berkesan untuk menyelesaikan konflik pada organisasi tersebut. Justeru, keempat-empat kaedah yang dihasilkan dalam kajian ini telah terbukti berjaya dalam menyelesaikan pelbagai konflik yang berlaku. 5.3.3 Kaedah Yang Sesuai Dalam Latihan EQ Kajian ini mendapati empat kaedah yang sesuai digunakan dalam memberikan latihan EQ terhadap guru-guru, iaitu; (i) mesti mempunyai model yang jelas untuk dijadikan landasan dalam latihan. (ii) dilaksanakan dengan cara hikmah, iaitu dengan cara memandu peserta latihan agar dapat mengenali dan mempelajari diri sendiri, kerana EQ merupakan aspek dalaman seseorang, (iii) Pembelajaran dalam latihan berlaku melalui pengalaman dan perbuatan, iaitu peserta dapat belajar sendiri melalui aktiviti- aktiviti yang dilakukan dalam latihan,dan (iv) Mestilah berterusan, iaitu memberikan kemahiran kepada peserta agar mereka dapat berlatih secara berterusan, bukan semasa latihan diberikan sahaja. Memberikan latihan kepada individu mahupun kumpulan tentunya diharapkan berlakunya satu perubahan, perubahan yang diharapkan selari dengan matlamat latihan yang diberikan. Untuk menentukan matlamat sesuatu latihan itu tentunya diperlukan panduan yang jelas, kemana peserta latihan hendak diarahkan. Untuk tujuan itulah diperlukan satu model yang mantap yang boleh dijadikan panduan dalam latihan yang dijalankan. Model tersebut bukan hanya sebagai panduan tetapi juga merupakan resipi untuk mewujudkan cita rasa pada latihan berkenaan. Kajian ini mendapati, cita rasa tersebut (model) merupakan perkara penting yang mesti wujud dalam latihan EQ. Sekiranya tidak ada model yang mantap dijadikan sebagai landasan ataupun boleh dikatakan sebagai resipi latihan, kemungkinan latihan tersebut akan menghasilkan pelbagai cita rasa terhadap orang-orang yang mengikuti latihan yang diberikan. Dengan perkataan lain latihan yang dilakukan tidak mempunyai arah yang jelas, apakah bentuk hasil yang ingin dikeluarkan daripada latihan tersebut. Resipi kebiasaanya banyak dijual dimana-mana, demikian juga halnya dengan model-model yang ditawarkan untuk pembangunan insan, dalam hal ini khasnya adalah guru-guru. Pelbagai model dijual dipasaran, namun satu pertanyaan penting 252
yang perlu dijawab adalah, adakah model tersebut sesuai dengan cita rasa ataupun keperluan di Malaysia? Inilah yang dimaksudkan oleh kajian ini bahawa latihan mesti ada model yang mantap untuk dijadikan sebagai panduan. Untuk tujuan latihan ini resipi yang diberikan adalah resipi EQ sebagai penyedap rasa kepada guru-guru untuk membantu pelajar-pelajar menjadi insan cemerlang. Untuk melahirkan murid-murid cemerlang, sudah tentu guru-guru mesti cemerlang terlebih dahulu. Bagi memastikan model yang sesuai untuk keperluan latihan tersebut, pengkaji telah menggunakan model EQ yang bersesuaian keperluan tempatan, yang dihasilkan melalui penyelidikan menggunakan data-data yang diperolehi daripada konteks tempatan. Memandangkan latihan ini ditujukan kepada guru-guru, maka model EQ yang digunakan sepatutnya membawa guru-guru tersebut agar dapat merasakan lagi kepentingan Falsafah Pendidikan Negara yang mesti dijadikan panduan dalam menjayakan pendidikan di negara ini (Tajul Ariffin & Nor'aini Dan 2002). Seperti disentuh sebelum ini, FPN berhasrat melahirkan insan yang seimbang dari segi Jasmani, Emosi, Rohani dan Intelek. Dengan demikian Model EQ yang dijadikan panduan dalam latihan ini adalah berorientasikan kepada menjayakan hasrat FPN tersebut. Perkara kedua yang didapati oleh kajian ini adalah latihan mesti dilaksanakan dengan cara hikmah. Memandangkan EQ merupakan aspek dalaman seseorang, maka hikmah di sini merujuk kepada modul yang dibina dan orang yang akan memberikan latihan tersebut. Pembinaan modul mesti selari dengan kompetensi yang akan dilatih, dan individu yang akan melaksanakan latihan itu mestilah memiliki kemahiran untuk mengendalikan latihan menggunakan modul EQ tersebut, supaya dapat memberikan kesedaran kepada peserta latihan agar mereka dapat melihat ke dalam diri mereka sendiri, untuk melakukan yang terbaik kepada diri mereka (Mennin and Frank Farach 2007; Barbuti 2006; Lynn 2002). Menurut Mennin and Frank Farach diantara teknik yang bersesuaian untuk latihan EQ adalah behavioral and cognitive therapies, psychodynamic therapies (emotion experience and expression as deterministic), experiential therapies, dan emotions serve functions. Al-Ghazali menyebut aspek dalaman tersebut dengan istilah Qalb. Qalb diertikan dalam dua bentuk, iaitu qalb daripada sisi spitual dan qalb secara fizikal. Daripada sisi fizikal qalb diertikan dengan hati ataupun jantung. Dari sisi spiritial Qalb 253
merujuk kepada ruh manusia yang membawa amanah daripada Allah swt yang dihiasi dengan ilmu pengetahuan-Nya, ilmu pengetahuan yang dilandasi dengan fitrah asas manusia tersebut. Ruh selalu mengumandangkan keesaan Allah, sebab ruh tersebut merupakan asal usul utama daripada eksistensi manusia dan merupakan makhluk terakhir yang akan tetap ada pada hari kebangkitan (Muhammad Izzuddin Taufiq 2006). Justeru, cara latihan secara hikmah, iaitu pemilihan pendekatan yang bersuaian dalam menyampaikan latihan tersebut akan mengingatkan seseorang pada makna dirinya yang paling dalam. Surah al-Ra'du: 28 menyatakan: ...Ingatlah, hanya dengan mengingat Allahlah hati menjadi tenteram...(QS. al Ra'du: 28) Menurut al-Ghazali hati yang tenang adalah hati yang lembut, penuh cahaya ilahi, dan penuh kekuatan spiritual. Hati yang lembut inilah yang menunjukkan identiti seseorang yang sebenar. Dengan kelembutan inilah seseorang dapat mengenal dirinya sendiri semula. Beliau juga menyatakan bahawa hati inilah sebenarnya memberikan pancaran dalam kehidupan seseorang. Seperti dinyatakan dalam hadits Rasulullah saw yang bermaksud: Dalam tubuh manusia terdapat seketul daging, apabila baik daging tersebut maka baiklah seluruh tubuhnya, dan apabila daging itu rosak maka rosaklah seluruh tubuhnya. Inilah yang disebut dengan hati. Al-Ghazali juga menyatakan bahawa hati (Qalb) merupakan sumber ilmu pengetahuan. Menurut beliau semua perkara yang dipelajari diolah dan diperjelas dalam hati. Al-Ghazali menyatakan ilmu pengetahuan adalah makna paling dalam daripada hati seseorang, yang didalamnya terdapat pelbagai maklumat yang boleh mengingatkan manusia semula kepada asalnya. Justeru beliau menyatakan hati akan memproses ilmu pengetahuan melalui tiga tahapan, iaitu peringkat keyakinan orang ramai, keyakinan ahli mutakallimin, dan keyakinan al-`arifin iaitu orang-orang yang benar-benar mengetahui hakikat dirinya. Justeru, cara hikmah itulah yang akan menghantarkan seseorang kepada tangga 'arifin tersebut. Kaedah ketiga yang diperolehi dalam kajian ini adalah latihan EQ mestilah mampu membuatkan peserta dapat belajar melalui pengalaman sendiri melalui aktiviti- 254
aktiviti yang dilakukan semasa latihan. Dapatan ini selari dengan pandangan Azhar et al. (2004) pembelajaran mestilah berasaskan kepada tiga kriteria penting iaitu, pembelajaran mestilah menampakan perubahan dalam tingkah laku, pembelajaran mestilah melibatkan pemikiran, dan pembelajaran mesti menghasilkan perubahan melalui pengalaman dan latihan. Justeru, latihan yang berkesan mestilah mengambil kira ketiga-tiga aspek tersebut. Seseorang yang mendapatkan pengetahuan melalui pengalaman sendiri lebih berkesan berbanding dengan pengetahuan yang didapatkan melalui pembelajaran daripada orang lain. Menurut Azhar et al. (2004) latihan yang diberikan perlu menggalakan dan mengekalkan minat peserta berkembang bagi mengembangkan dan memperluaskan pengalaman mereka serta menggalakan mereka menyertai dan mengambail bahagian secara aktif dalam proses latihan yang diberikan. Kaedah akan memandu mereka untuk dapat belajar melalui pengalaman sendiri sepanjang hayat. Memandangkan EQ mengandungi aspek-aspek yang berkaitan dengan kehidupan peribadi dan sosial, maka latihan yang diberikan sememangnya akan lebih menarik sekiranya latihan tersebut dapat dikaitkan pelbagai pengalaman peserta dan mengambil kira ciri-ciri peribadi seperti umur, kehidupan dan status sosial, pekerjaan dan pelbagai latar belakang kehidupan lainya. Azhar et al. (2004) menyatakan bahawa pengalaman hidup seseorang merupakan instrumen budaya yang membolehkan mereka memainkan peranan diri sendiri dan fasilitator sebagai proses pembelajaran dalam latihan yang mereka ikuti. Justeru, kaedah ini akan memudahkan fasilitator dalam menyampaikan mesej yang hendak disampaikan dalam sesebuah latihan yang dijalankan. Kaedah keempat yang diperolehi dalam kajian ini adalah kaedah latihan secara berterusan. Latihan secara berterusan tidak bermakna seseorang mesti duduk mengikuti latihan setiap hari untuk menjadikan mereka matang dalam kompetensi yang perlu dipertingkatkan. Latihan secara berterusan bermakna menunjukan kaedah latihan kepada seseorang agar mereka dapat melakukan latihan secara madiri menerusi pelbagai pengalaman dalam kehidupan mereka. Ini selari dengan pandangan Mc Clusky yang menyatakan bahawa perubahan berterusan memerlukan pembelajaran yang berterusan. Pembelajaran berterusan adalah merupakan proses pendidikan 255
semenjak manusia itu dilahirkan sehingga tamat riwayat hidup mereka, menerusi pendidikan sama ada secara formal, informal dan non formal (Azhar et al. 2004). Ini selari dengan pandangan Bar-On (2000) yang menyatakan bahawa EQ semamangnya dipelajari menerusi pengalaman hidup seseorang. EQ seseorang tidak berkembang secara semulajadi selari dengan perkembangan umur dan kematangan fizikalnya tetapi bergantung pada proses pembelajaran dan latihan secara berterusan (Cakan & Altun2005; Santoso 2004; Punia; 2002; Click 2002; Moriarty & Buckley 2003). Pandangan tersebut dikukuhkan lagi oleh Dadang Hawari (2003) yang menyatakan bahawa perkembangan EQ berkait rapat dengan perkembangan personaliti (personality development) dan kematangan personality (maturity of personality). Justeru, pengalaman hidup yang dilalui seseorang sepanjang hayat mereka dapat membantu dirinya memiliki kematangan EQ tersebut. Pembelajaran berterusan sememangnya dapat meningkatkan kemahiran seseorang, pengetahuan dan pengalaman dan setrusnya dapat dipraktikan dalam kehidupan seharian, yang akhirnya berobah menjadi karakter seseorang. Pembelajaran secara berterusan dapat meningkatkan kualiti hidup seseorang. Kaedah ini sebenarnya selari dengan kehendak semula jadi manusia yang sentiasa menginginkan perubahan kea rah kebaikan sepanjang hayat mereka. Melalui proses pembelajaran sepanjang hayat seseorang dapat menyesuaikan diri dengan perubahan yang berlaku dan dapat mengenal pasti dengan tepat potensi dirinya. Justeru melalui pembelajaran sepanjang hayat seseorang dapat mewujudkan perubahan yang diinginkan sesuai dengan kekuatan potensi yang dimiliki. Prinsip ini selari dengan prinsip Islam seperti diabadikan dalam Al-Qur'an yang menyuruh manusia untuk belajar sepanjang hayat. Pelbagai istilah digunakan dalam Al-Qur'an tentang pembelajaran sepanjang hayat tersebut, seperti menyeruh manusia untuk sentiasa membaca (surah al-'Alaq 1-5). Juga dinyatakan bahawa: ... Allah akan mengangkat derajat orang-orang yang beriman dan berilmu beberapa derajat..." (Q.S. al-Mujadilah: 11). Al-Qur'an juga menyatakan dalam bentuk pertanyaan kepada manusia agar mereka dapat memikirkan makna di sebalik pertanyaan tersebut: 256
Adakah kamu mengira bahawa orang-orang yang mengetahui sama dengan orang yang tidak mengetahui, sesunggiuhnya orang yang berakalah yang dapat menerima pelajaran" (surah al-Zumar: 9). Semua ini sebenarnya mendorong manusia untuk sentiasa belajar sepanjang hayat, kerana melalui pembelajaran mereka akan memperolehi pelbagai pengetahuan, yang membezakan mereka dengan orang-orang yang tidak berilmu, dan akhirnya derajat mereka akan terangkat oleh ilmu pengetahuan tersebut, kerana ini merupakan janji Allah s.w.t. Justeru, pembinaan EQ secara berterusan seperti yang dicadangkan oleh kajian ini sememangnya membawa kepada keberhasilan, kerana kaedah tersebut bukan hanya satu keperluan dalam kehidupan manusia, tetapi ianya juga merupakan janji Allah swt yang pasti akan terbukti kebenarnya. 5.3.4 Profil Kompetensi Asas EQ Guru-Guru Sebelum dan Selepas Latihan Menggunakan Modul EQ Yang Dibina Dapatan kajian menunjukkan terdapat peningkatan skor terhadap kompetensi EQ yang diberikan intervensi menggunakan modul EQ yang dibina dalam kajian ini. Peningkatan skor tersebut dapat dilihat berdasarkan perbandingan hasil ujian yang diperolehi oleh subjek sebelum dan setelah mendapatkan latihan. Dapatan ini menggambarkan tentang manfaat latihan yang diberikan kepada subjek menggunakan modul yang dibina. Latihan yang diberikan kepada subjek adalah mengambil kira pelbagai aspek yang telah dikongsikan oleh pakar dan orang-orang berjaya tentang pembinaan sesebuah modul dan pelaksanaan sesebuah latihan. Kemungkinan perkara inilah yang menyumbang terhadap kejayaan latihan yang diberikan kepada subjek tersebut. Sebagai contoh untuk menimbulkan kesedaran emosi subjek, dalam latihan telah ditunjukan apakah sepatutnya yang perlu dilakukan agar mereka dapat melihat ke dalam diri mereka sendiri, untuk merasakan dan mengenal pasti emosi yang sedang mereka rasakan? Latihan sebegini didapati membuatkan subjek dapat menyedari keperluan mereka mengenal pasti keadaan emosi mereka, yang sebelumnya kurang mereka sedari kepentinganya. Seperti dinyatakan oleh salah seorang subjek: ... Saya banyak belajar tentang diri saya sendiri, selama ini saya ingatkan saya sebagai seorang guru yang hebat, rupa-rupanya tidak hebatpun. When I feel to controll the class yesterday memberikan tamparan yang agak hebat untuk diri saya..., and than saya belajar benda baru juga, rupa-rupanya saya boleh 257
menggunakan kedua-dua belah otak saya, rupa-rupanya saya seorang yang buat kerja secara sistematik yang selama ini saya jenis yang hentam kromo sahaja...". Demikian juga dengan kompetensi-kompetensi yang lain, masing-masing aktiviti yang bersesuaian telah digunakan untuk menyentuh subjek supaya mendapatkan celik akal, dan merasakan kepentingan setiap kompetensi tersebut sehingga mereka sendiri merasakan bahawa mereka perlu meningkatkan kompetensi EQ yang mereka miliki untuk memperbaiki kehidupan mereka, sama ada dalam kehidupan peribadi mahupun kehidupan sosial, seprti dinyatakan oleh salah seorang subjek; Apa yang saya dapati daripada training ini, sedar tentang pentingnya kenal dengan diri sendiri... bila kita dah tahu tentang itu baru kita boleh kenal ataupun fahan tentang emosi orang lain...". Kemungkinan keadaan inilah yang menyumbang terhadap peningkatan skor setiap kompetensi yang disentuh dalam latihan tersebut. Dapatan ini selari dengan kajian Chrusciel, Don (2006) yang menyatakan bahawa sesebuah latihan akan memberikan pengaruh yang positif apabila latihan tersebut dapat menyentuh peserta dengan kaedah yang berkesan. Melatih kebiasaan kognitif umumnya lebih mudah berbanding melatih kecerdasan emosi (Ary Ginanjar 2005; Goleman Boyatzit 1999). Melatih seseorang untuk mempergunakan sebuah peralatan seperti komputer, alat menghitung, menghafal angka-angka dan sebagainya yang menyangkut dengan kebiasaan kognitif mempergunakan otak kiri kebiasaanya lebih mudah, walaupun masa yang diperlukan bagi setiap orang tidak sama untuk mempelajari perkara-perkara tersebut. Berbeza dengan melatih keterampilan EQ seperti melatih seseorang menjadi individu yang konsisten dalam kehidupan (menyelaraskan antara ucapan dengan perlakuan), melatih seseorang untuk menjadi individu yang mempunyai komitmen yang tinggi, bersikap jujur, memiliki keyakinan diri yang tinggi dan sebagainya. Untuk melatih keterampilan ini tidak cukup hanya dengan berupa pelatihan kognitif tetapi seseorang perlu merasakan sendiri pengalaman tersebut sehingga berkesan bagi mereka. Justeru, 258
259 latihan yang dilakukan dalam kajian ini telah mengambil kira sepenuhnya pandangan ini, menerusi data-data yang diperolehi sebelum latihan dimulakan. Kebiasaan yang sering berlaku dalam sesebuah latihan adalah kesan latihan yang diberikan hanya sesaat, semasa latihan seakan-akan seseorang mendapatkan energi baru daripada latihan tersebut, namun kesan latihan itu akan beransur berkurang seiring dengan perjalanan masa. Justeru, latihan yang hanya menyentuh aspek kognitif cenderung berdampak seperti itu. Seperti yang telah disentuh sebelumnya untuk keterampilan EQ diperlukan latihan secara berterusan sehingga menjadi satu kebiasaan dan akhirnya menjadi satu budaya yang tidak mungkin dapat dipisahkan dengan kehidupan seseorang. Menurut Ary Ginanjar (2005) apabila sikap baru telah tercipta dalam diri seseorang, ianya akan menggantikan kebiasaan buruk yang selama ini menjadi amalan dirinya. Goleman (1999) menyatakan kecekapan merupakan sekumpulan kebiasaan yang terkoordinasi antara apa yang difikirkan, dirasakan dan kerjakan agar sesuatu tugas dapat terlasana dengan baik. Juteru Covey (2001) merumuskan satu istilah yang menggambarkan tentang internalisasi sesuatu pengalaman baru menjadi satu kebiasaan dalam kehidupan "taburlah gagasan, petiklah perbuatan, taburlah perbuatan, petiklah kebiasaan, taburlah kebiasaan petiklah tingkah laku (karakter), taburlah karakter, petiklah nasib. Pandangan ini menunjukkan untuk pembinaan keterampilan EQ memerlukan latihan secara berterusan seperti didapati dalam kajian ini. Justeru, latihan ini telah mengambil kira aspek-aspek tersebut untuk menjadikan latihan ini dapat memberikan kesan berpanjangan. Sebagai contoh yang dilakukan dalam latihan ini adalah membudayakan senyum dalam kehidupan, dimulakan pada hari pertama latihan, terus dilakukan sepanjang latihan. Seterusnya dinyatakan apakah faedah senyuman tersebut dalaman kehidupan, kemudian ditunjukkan bagaimana senyuman tersebut dipraktikan, sehingga peserta latihan dapat menjadikan senyum menjadi karakter diri mereka, dan akhirnya menjadi satu budaya yang tidak dapat dipisahkan daripada kehidupan mereka. Goleman (1999) kecerdasan emosi dapat dipelajari bila-bila masa sepanjang hayat seseorang. Beliau menyatakan bahawa seseorang yang selama ini pemarah, pemalu, kurang keyakinan diri, sukar berkomunikasi dengan orang lain, dan sebagainya, dengan usaha dan keyakinan bersungguh-bersungguh kebiasaan negatif
tersebut dapat dirobah kepada sifat-sifat positif. Justeru, latihan yang dilandasi dengan kesedaran yang tinggi, sesuai dengan bisikan nurani semua manusia merupakan jalan yang telah dipilih sebagai metode dalam latihan ini, sehingga seseorang dapat berlatih secara berterusan untuk menjadikan kehidupan lebih bermakna. Iaitu berusaha semaksimum yang mungkin untuk menerapkan nilai-nilai positif, dan mengurangi, bahkan menghilangkan kebiasaan negatif dalam kehidupan akan menghantarkan seseorang pada tujuan tersebut. 5.3.5 Pandangan Subjek Tentang Latihan Kecerdasan Emosi Menggunakan Modul EQ Yang Dibina Hasil kajian menunjukkan secara umumnya subjek menyatakan latihan yang dilaksanakan menggunakan modul latihan EQ telah memberikan perubahan kepada diri mereka, memberikan pengetahuan baru kepada mereka, dan memberikan kesedaran kepada diri mereka. Perubahan dimaksudkan oleh subjek adalah mereka dapat melihat diri mereka dengan lebih positif dan dapat mereka aplikasikan dalam kehidupan seharian. Sedangkan memberikan pengetahuan pula menunjukkan latihan tersebut dapat memberikan kefahaman kepada mereka tentang perkara-perkara yang berkaitan dengan emosi sendiri dan juga orang lain. Manakala memberikan kesedaran pula menunjukkanlatihan tersebut dapat memberikan kesedaran tentang perubahan yang berlaku dalam diri mereka, serta dapatan mengarahkan perubahan tersebut kepada perkara-perkara yang lebih positif. Latihan yang berkesan sepatutnya dapat memberikan perubahan, kesedaran dan pengetahuan kepada peserta latihan yang diberikan. Perubahan yang diharapkan adalah perubahan secara berkesinambungan dan bukanya perubahan sesaat yang mudah pudar setelah beberapa minggu latihan dijalankan. Dengan mengambil kira kesedaran peserta latihan tentang kompetensi yang dibangunkan, dan dengan cara-cara latihan secara mandiri, mudah-mudahan kesan berpanjangan tersebut akan diperolehi oleh subjek- sunjek yang mengambil bahagian dalam kajian ini. Penggunaan teknik latihan sepanjang hayat dan belajar melalui pengalaman sendiri sememangnya dapat membantu menimbulkan kesedaran pada peserta latihan, dan memberikan pengetahuan yang berkesan kepada mereka. Kerana latihan sebegini sebenarnya selari dengan keperluan seseorang sepanjang hayat mereka. Seperti dinyatakan dalam al-Qur'an; 260
...Hatinya tidak mendustakan apa yang dilihatnya (QS. al-Najm 53: 23). Ini menggambarkan bahawa sebenarnya seseorang sentiasa terdorong untuk memperbaiki dirinya, namun terkadang sering bterhalang kerana wujudnya halangan pada pendorong hati nurani yang menjadi pendorong dalam kehidupan seseorang tersebut. Hasil kajian Thomas Stanley dalam bukunya The Millionaire of Mind kepada 733 multi millionaire telah menyenaraikan beberapa faktor penting yang mendorong kepada keberhasilan millionaire tersebut, iaitu kejujuran kepada semua orang, disiplin diri yang tinggi, sentiasa bergaul secara baik dengan orang lain, memiliki suami dan isteri yang sentiasa menyokong kerjaya dan bekerja lebih kuat berbanding dengan orang lain. Kelima-lima faktor tersebut adalah terletak pada pusat orbit manusia. Justeru, keupayaan seseorang untuk sentiasa berjalan berada pada pusat orbit tersebut akan memberikan makna yang lebih baik daripada proses pembelajaran sepanjang hayat yang mereka lakukan. Kerana semakin seseorang mendekati pusat orbit maka semakin tinggi peluang untuk sukses akan diperolehi (Ari Ginanjar 2007). Ini selari dengan kaedah yang dilakukan oleh Rasulullah saw 15 abad yang lepas, namun beliau tetap tersenarai di bahagian paling atas dalam kajian dunia terhadap orang-orang yang dianggap paling berpengaruh di seluruh dunia sehingga ke hari ini. Resipi yang beliau gunakan adalah sentiasa berjalan pada garis orbit, iaitu; honest/Siddiq (sentisa bersikap jujur), accountable/amanah (sentiasa dapat dipercayai), cooperative/tabligh (sentiasa bertanggungjawab menyampaikan kebenaran), smart intelligent fathanah (memiliki kecerdasan). Pandangan tersebut juga selari dengan firman Allah swt yang menyatakan: Sesunguhnya beruntunglah orang-orang yang mensucikan jiwanya, dan merugilah orang-orang yang mengotorinya (Asy-Syams: 9-10). Dalam ayat lain Allah juga menyatakan "Sesungguhnya telah ada pada (diri) Rasulullah itu suri tauladan yang baik bagimu, iairu bagi orang-orang yang mengharap (rahmat) Allah dan kedatangan hari kiamat dan dia banyak menyebut nama Allah (QS: al-Ahzaab: 21). Michael Persinger (1990) seorang pakar saraf juga telah berjaya membuktikan tentang keberadaan God Spot (pusat spiritual) pada otak manusia. Diperkukuhkan lagi 261
oleh Ramachandran dari Calivornia University (1997) yang menyatakan bahawa god spot ataupun pusat spiritual telah built in pada otak manusia. Wolf Singer seorang pakar saraf Australia (1996) menemukan istilah "The Binding Problem" yang menyatakan bahawa dalam otak manusia terdapat proses saraf yang mempersatukan dan memberi makna pada pengalaman hidup manusia. Jaringan saraf tersebut mengikat pengalaman signifikan manusia, dan mendorong manusia untuk hidup lebih bermakna. Bila disesuaikan dengan kehidupan orang-orang berjaya sama ada mereka sedari ataupun tidak sebenarnya yang menghantarkan pada kejayaan mereka adalah nilai-nilai spritual (seperti kasih sayang, kejujuran, keprihatinan dan kebersamaan), ataupun sentiasa berjalan pada garis orbit. Justeru, keadaan inilah sebenarnya kemungkinan kenapa subjek-subjek kajian ini memberikan pandangan sedemikian terhadap latihan yang diberikan kepada mereka. 5.4 IMPLIKASI AMALAN Pengkaji melaporkan implikasi kajian berdasarkan gambaran dapatan kajian secara keseluruhan. Kajian pembinaan modul kecerdasan emosi (EQ) dilihat sebagai satu kajian penting dijalankan sekarang ini, memandangkan telah banyak kajian berbentuk tinjauan dijalankan sebelumnya untuk mengenal pasti profil EQ dalam perspektif pendidikan mahupun bidang kerjaya selain pendidikan. Dalam perspektif pendidikan sama ada pelajar, guru-guru mahupun pentadbir sekolah banyak dihasilkan. Secara umumnya para penyelidik telah berjaya mengenal pasti kekuatan dan kelemahan yang dimiliki oleh masing-masing subjek kajian. Untuk itu menurut pengkaji sudah sepatutnya penyelidik-penyelidik yang berminat dalam bidang yang sama memikirkan bentuk-bentuk latihan yang bersesuaian untuk memperbaiki pelbagai kelemahan yang telah dikenal pasti, dan mempertingkatkan lagi kompetensi EQ yang dilihat penting dalam seting profesion masing-masing, supaya nampak kesinambungan usaha untuk memperbaiki dapatan kajian yang telah dihasilkan. Satu catatan penting yang perlu dipertimbangkan adalah pembinaan sesebuah modul selayaknya dimulakan dengan ujian keperluan, supaya modul yang dibina lebih spesifik tentang kompetensi yang perlu diambil tindakan dalam sesebuah latihan. 262
Konsep pembelajaran sepanjang hayat sangat bersesuaian dalam pembinaan EQ, memandangkan EQ tersebut dapat diperbaiki sepanjang hayat seseorang. Pembinaan secara berterusan penting dilakukan memandangkan EQ tidak matang dengan sendirinya selari dengan perkembangan umur ataupun kematangan fizikal sesorang, melainkan dilakukan latihan secara berterusan, menerusi pengalaman hidup yang dilalui sepanjang hayat tersebut. Kaedah ini akan dapat mewujudkan individu yang lebih bijak mengenal pasti keadaan emosi sendiri dan juga emosi orang lain, sehingga akhirnya akan menjadi dirinya sebagai individu yang memiliki kecerdasan emosi yang tinggi. Justeru, dalam seting pendidikan kaedah ini dapat dimulakan semenjak kanak-kanak mula belajar pada peringkat pendidikan paling rendah sekali. Kedaan tersebut dapat terus dikembangkan sehingga generasi yang telah terdidik dapat mewariskan budaya tersebut pada generasi-generasi seterusnya. Jika keadaan ini dapat diwujudkan barulah kita dapat melihat keseimbangan dan merasakan keharmosnisan dalam kehidupan seperti yang dicita-citakan oleh Falsafah Pendidikan Negara. Melalui latihan berterusan secara mandiri oleh guru-guru dapat meningkatkan kecerdasan mereka sendiri dan pada masa yang sama dapat meningkatkan kualiti pengajaran dan pembelajaran yang menyenakan kepada pelajar. Suasana persekitaran sekolah yang positif dan kondusif dapat membantu guru-guru dan pelajar memantapkan kecerdasan emosi mereka. Justeru, suasana sedemikian sepatutnya menjadi prioriti bagi pentadbir sekolah bagi mewujudkan budaya sekolah penyayang, yang akan melahirkan insan-insan berilmu, berbudi dan berakhlak mulia. Bagi memastikan perkara tersebut berjaya, maka pemilihan guru perlu mengambil kira aspek-aspek kecerdasan emosi sebagai satu daripada kriteria yang wajib dimiliki. Sebagaimana dicadangkan oleh Sarason (dlm Syed Najmudin 2005) yang menyatakan bahawa reformasi pendidikan akan berjaya apabila kaedah pemilihan dan latihan guru diubah. 5.5 IMPLIKASI TEORI Satu perkara penting yang perlu diambil kira dalam pembinaan sesebuah modul adalah teori yang digunakan. Teori tersebut mestilah dapat merefleksikan seting budaya pendidikan tempatan. Dalam isu pembinaan kecerdasan emosi di kalangan 263
pendidik tidak dapat dipisahkan dengan Falsafah Pendidikan Negara (FPN) yang menjadi tunjang kepada pendidikan negara. Pelbagai konsep dan teori kecerdasan emosi terus berkembang di dunia luar, namun pengkaji tempatan perlu bijak mempelajari teori tersebut, apakah ianya selari dengan konteks pendidikan di negara ini ataupun sebaliknya. Justeru, penggunaan konsep yang dihasilkan berdasarkan budaya tempatan lebih sesuai digunakan sebagai landasan untuk mengkaji dan menerangkan senario pendidikan dalam negara. 5.6 SUMBANGAN KAJIAN KEPADA ILMU Pembinaan modul kecerdasan emosi menggunakan konsep EQ yang digambarkan melalui 7 domain EQ iaitu kesedaran kendiri, regulasi kendiri, motivasi kendiri, empati, kemahiran sosial, kerohanian dan kematangan diantara modul yang awal dalam aspek pembinaan kecerdasan emosi mengkut konteks tempatan. Pembinaan modul EQ berdasarkan konsep tersebut tentunya agak berbeza dengan konsep EQ Goleman (1995, 1999), Mayer dan Salovey (1990) dan Bar-on (2000). 5.7 SUMBANGAN KAJIAN KEPADA MASYARAKAT Modul yang dibangunkan dapat digunakan untuk keperluan intervensi yang sesuaian bagi masing-masing profesion dalam negara ini. Salah satu sumbangan nyata daripada kajian ini buat masa sekarang adalah, sebahagian kandungan modul telah digunakan untuk memberikan latihan kecerdasan emosi dan pembentukan "positive attitude" dalam pembinaan modal insan pada kakitangan Institut Sosial Malaysia, dan latihan kecerdasan emosi dan pembentukan "positive attitude" dalam pembinaan modal insan kepada pelajar-pelajar Kolej MARA Banting. 5.8 CADANGAN UNTUK KAJIAN LANJUTAN Kajian ini baru berjaya membangunkan modul EQ berdasarkan ko-kompetensi EQ yang diperolehi daripada kajian tinjauan yang dijalankan pada bahagian awal kajian ini, dan komponen-komponen penting yang didapatkan melalui kajian kes melalui fasa keduanya. Dan diakhir kajian ini pengkaji baru dapat melaporkan pandangan subjek 264
terhadap modul yang dibangunkan. Kajian-kajian berikutnya kemungkinan boleh menguji semula keberkesanan modul ini digunakan sebagai panduan mmberikan latihan kecerdasan emosi dalam profesion perguruan ataupun profesyen-profesyen yang lain yang memiliki ciri yang lebih kurang sama. 5.9 RUMUSAN Bab ini telah merumuskan hasil kajian dan membincangkan hasil kajian secara menyeluruh berdasarkan hasil kajian yang diperolehi oleh pengkaji-pengkaji sebelumnya. Pelbagai kaedah tentang pembinaan kompetensi EQ yang diperolehi juga dibincangkan berdasarkan realiti kehidupan dan beberapa kajian memperkukiuhkan lagi dapatan kajian ini. Di akhir kajian, implikasi dan cadangan kajian lanjutan telah dibentangkan. 265 yang